Aung San Suu Kyi Vote A Thlak Lo Ding - Chinland Today Media\nAung San Suu Kyi Vote A Thlak Lo Ding\nMarch 15, 2012 5:06 pm·0 comments\nTheihcio zo vekin Burma ram Parliament Member seat 48 lawnglak hnawhkhat nakding hrangih hrilawk nakcu hmaithla April ni 1 ah hrilawknak neihding a siih, himi hrilawk nakah Aung San Suu Kyi cun vote a thlak theilo ding tiah NLD hotu pawlcun an sim.\nAung San Suu Kyi hin Rongoon thlanglam Kawhlu Constitutuency ihsi himi hrilawk nakhi a cuh dingih, Asinan a mahhi himi district sungih a umlo ruangah vote a thlak theilo dingtiah an thupuangtu Thein Oo cun a simih, Aung San Suu Kyi hin Vote thlakve a duh a si ah cun a umnak Address a thleng hmaisat a ttul ding. Aung San Suu Kyi cun Kawhmu Constutuency ih a umlo hmanah Candidate awk a theih thotho ruangah vote thlaklo hi a hrilsawn. Tui hlanah Aung San Suu Kyi cun a damsungih zalen zetih vote a thlakthei nak hmaisa bik a si ruangah vote thlak tengteng duhthu a rak simzo ih a si nan thil buaithlak nak tete a um ruangah a rak simcia mi thucu a sutsal.\nEngland Siangpahrang Tupa in Ngaih Zawng Fala A Tong Lo\nEngland ram Siangpahrang Queen Elizabeth ih tupa Prince Harry kum 27 micun a u Prince William thawi midang mizaraan vekih umve an caakcaan a tampit thu a sim.\nPrince Harry hi Carbbean tipi kap leh a kiangkap tluan rampawl tlawngin ni 10 sung a caamih, an ramih a kirsal hnuah thuthangca latu pawlin rak kawmin Siangpahrang cithlah a sinak hi nuam a ti leh tilo an rak sutih, Prince Harry cun Siangpahrang cithlah a siih tui a dinhmuncu a hrangih vanneih thlakzet thil sihman sehla a mawhphur nak leh a tuah dingmi thil thupi tamtuk a um ruangah a u Prince William thawi midang vekin umve an duhcan tampi a um thu a sim.\nPrince Harry cun Siangpahrang cithlah a si ruangah nunau fala pawlin ngaihzawngding zoh in an zohdahlo thu leh ngaihzawng khal a neihtheilo phah thu a simih, tui dinhmun ah cun nupi dingih fala kawp dingkhal a hmuh fumfe lothu leh tlawmngai ih a mah ngaizawngtu ding fala a mamawh sawn thlang thu a sim.\nChina Ram Hruai Tu Pawl Thleng Aw Ding\nChina ram Cozah kailaitu National People’s Congress hotu pawlcun tuikum October thla ah khin China ram hruaitu dingpawl an ngaihtuah tlangkhawm dingih, hnakum ihsin kum 2018 tiang China ram Cozah hruaitu ruatthar dingah hin tui President, Hu Jintao cu Vice President, Xi Jinping in a thlengdingah zum a siih, Prime Minister, Wen Jiabao khalhi Vice Prime Minister, Li Keqing in a thleng dingah zum a si.\nHimi pawlih hleiah Party Secreatry, Politburo leh Standing Committee Member pawlkhal tuikum October thla thotho ah a tharih ruat thar an si ding. Prime Minister, Wen Jiabao cun Cozah tharih hotu sinawnlo ding ruangah PM a si sungih China ramin harsat nak a ton mipawl parah China mipi pawlih hnenah ngaidam a dilih, China ram fehdan ding tuahthat ding tamzet a umthu khal asimih, tuikum sungih China ram sumpai dinhun 7.5% talih tthanter a tum nakcun China mipi hrangah rah ttha a suakter a zumthu khal a simbet.\nAung San Suu Kyi Parliament Ah A To Thlang Ding\nUN Palai Burma A Tlawng


Kum 500 Sung Hruaitu Nei Lo Chin PuPa le CNLD Political Revival - The Chin Times\nThe Chin Times > Lawrkhawm > Cahram > Kum 500 Sung Hruaitu Nei Lo Chin PuPa le CNLD Political Revival\nKum 500 Sung Hruaitu Nei Lo Chin PuPa le CNLD Political Revival\nChin miphun thuanthu ih rehsiazabik pakhat cu Kabaw phairawn ram ṭha maksak ah kum 500 sung rori nuam zetin an rak\nChin miphun thuanthu ih rehsiazabik pakhat cu Kabaw phairawn ram ṭha maksak ah kum 500 sung rori nuam zetin an rak khawsa-tlang hai nan, cuih kum 500 sung rori ah miphun huap thei hruaitu ṭha tuahawknak câng an rak thiam lo ruangah Shan siangpahrang Soa Saw ke (1368-1401) in awl-aiten a rak neh hai ti hi a si.\nSoa Saw ke cun a tupa Kyitaungnyo cu Chin miphun uktu dingah a rak ret ih, hipa hin Kalaymyo ah siangpahrang in ropi zet a rak din; cuih inn kulh ropi hnaṭuantu ah Chinpawl cu sal ah a rak hmang hai ih, hnaṭuan thei lo Chinpawl cu hremnak nasazetin an kutzung tiang a tansak hai.\nCutin Kyitaungnyo hremnak tuar nawn loin Chinpawl cunan ram ṭhamaksak tlansanin Laitlang hmun kipah siseh India ram: Manipur, Tripura, Assam, Meghalaya le Mizoram ah siseh Pakistan le Bangladesh tiang khalah an rak vakdarh nasa.\nChin kan pupa tisualnak ihsin ziang thil kan zir thei tile, miphun huapih hruaitu ṭha tuahnak câng an rak thiam lo kha a si. Chin pupa Laitlang an kai hnu khalah miphun huapih hruaitu tuahaw cuang loin phun le hnam zawngin an ṬHEN-AW bêt nasa tuk ih, cutin Chin miphun thuanthu cu doawknak rapthlakin a khat a si.\nFalam ihsin Pu Con Bik in Kawlram hrekkhat tiang a rak uk nan, Mirang kha cu ti-ngaihnak a rak um ve ta lo ih, a fapa Van Hmung le Chin lal pathum tla cu Mirang in, Chin ram an uk theinak dingah an peng le tlang uktu ah an rak hmang cih hai.\nMirang in Chin ram an suahsan zik thlang tikah Chin lal pathum tla cu, “Mahteih ukawknak nan duh maw,” an rak ti hai nan, cuih ZALENNAK ropibik (Golden chance) hman duhnak câng thiam nawn lo tiangin an rak aa lan ta a si.\nCNLD ih Political Revival\nLeitlun huapih mifim le canganthiam hminthang English mi Thomas Carlyle cun, “Leitlun ram kipih milai (Miphun) in harsatnak pittawp an tawn tikah Pathian in runsuaktu mi cungcuang (Hruaitu) a pe ṭheu hai,” tiin a rel.\nThomas Carlyle ṭawngkam hi ruah rero tikah Chin miphun palbet ih kan Khristian sinak tiang khal hlohter ṭheh tumtu Kawl cozahpawlih palbetnak ihsin Pathian in CNLD nonawnpawl hmangin AUAW (Political Revical) a suahter thlang ti a fiang.\nPOLITICS THINKER ROPIPAWL cun, “Ram le miphun duhdawtnak le ṭhangphawknak (Political revival) hi PHUN HNIH a um ,” tiin an rel ih, PAKHATNAK ah cun, Pathian ih ram le miphun duhdawt theinak a pek hai mi milai an um ti a si, (India Ambasador L. Keivom’s Impression, p.97, 2011). Donald Trump khal hi leitlun Khristian tampi cun Pathian pek a si an zum.\nPAHNIHNAK ah cun, ram le miphun duhdawtnak cu a zirhih zirhawknak ihsin a um thei ve ti a si,(ibid p. 97). British hi innsang rori ih ram le miphun duhdawtnak zirhaw an rak si; hmansehla innsang ih an zirhawk lonak a rei tuk thlang ruangah leitlunih Gospel phuang hmaisatu rori kha tu ah cun an biakinnpawl cu Musalim-pawl in a leisak nasa tuk thlang. Mifimpawl cun biaknak hi POLITICS HRUANGKULH ṭha ih a humhual a ṭul an ti a si.\nChin history ih a um dah lo mi CNLD hminin mangbangzain Kawlram kil i kip ihsi Chin nonawnpawl POLITICAL REVIVAL an co hi cu, a tlunih kan rel vekin Pathian pek rori a zumum a si. Curuangah CNLD hin Chin history BUNG THAR (New Chapter) ah in luhpi kan ti thei ding.\nALGERIA Nupinupawlih Revolution:\n1992 kum, Algeria ram nupinupawl ih revolution kha kan cing lai ding; French in kum reipi harsa zetin an rak ukbet hai. Cutikah an nupinupawl in ziangtin AUAW an suah tile, “Franch ih kan fale an duhduhih palbet ringring dingin fate neih kan duh nawn lo tiin a nasa theibikin an rak AU a si.\nAn nupinupawl AUAW a ring tuk cinah cun an mipapawl an ṭhangharh ciamco ih, a rei hlanah ZALENNAK cu Franch kut ihsin anrak ngah thei ta. Curuangah policsics ah hi cun nauhak, nupinu le zo zokhal kan pawimawhdan a bangrep thluh ti a fiang.\n# 1989 kumih Romania Revolution hi leitlun ih a zamrangbik mi, mipi cahnak (people power) ruangah a si. Hih revolution hram thawhtu cu pastor Laszlo Tokes a si ih, an ram dioctator ih uktu…kha ralṭha zetin a sawisel ih ca khal a ngan, anih hi 2007 kum ah European Member of Parliament (MP) rak ṭuan dah kha a si.\n# Leitlunih Revolution rapthlakbik French kha cu, an ram siangpahrang khan anmai lennak le nuamtawlnak lawng ruatin ram mipi rilrawngtihalnak ziangih a siar lo tuk ruangah mipi in an rilrawng tuar nawn loin an siangpahrang sungkua kha an hngawng an rak taksak hai.\nEngland kha an mifim an ṭhangharh hmaisat ruangah thisen luang loten revolution an rak tuah thei.\nGerman kha an cathiam NONAWNPAWL an rak ṭhangharh hmaisat ve ruangah German Student Union cun an ram an rak remṭha thei.\nCNLD NONAWNPAWL in Pathian pek mi Political Revival ropi an co ih, Chin History Politics Bung Thar (New chapter) ah in LUHPI a si.\nThuneihnak cu thinlung lennak a si\nChin Mipi Kut ah Thuneihnak Um Seh\nHimi thu hi B. Lal Lian Thang in a facebook cahmai ih a post mi a si.\nPrevious Article NLD ih Thuken by Pu Ngun Thawng\nNext Article Mi Thuphan Puh in Party Leemsawm Ding A Si Lo


Chin nu in Cabu ropi let suak in Tlangzarhnak nei, Aman le Lei theihnak cu ….. | Falam Online Media\nChin nu in Cabu ropi let suak in Tlangzarhnak nei, Aman le Lei theihnak cu …..\nSiarsuaktu thinlung tham zettu , Leitlun huap cangan thiam le thusim thiam hminthang Joyce Meyer ih ngan mi “Battlefield of the Mind” timi cabu cu “Thinlung Raldonak” tiah let in Chin nu Mai Sui Khaw Nei (Sui Sui) in cabu thawn a suah thu theih a si.\n“Battlefield of the Mind” cabu cu Pathian rongbawl Joyce Meyer ngan mi cabu tamzet lak ih hmingthang, khongtambik pakhat a si ih New York Times ih zuar khong bik mi cabu ah a tel ban ve mi a si.\nCuvek dinhmun tiang thleng ban mi cabu cu kan mah Chin ṭong rorin mipi thazang laknak ding ih in suahsak cu lungawi um tuk rori. Minung tam zet nun thleng tu cabu ropi pakhat a siih kan mah Chin ṭong rori ih ngan mi siar ngahtu nun khal ah danglamnak suak ter thei ding ih beisei mi cabu pakhat a si.\n“Thinlung Raldonak” cabu cu United Chin Publication Board (UCPB) in a suah sak ih uk khat ah 2000 kyat ngen in tlangzarh zo a si.\n“Battlefield of the Mind” cabu roipi cu kan ṭong rori in siar ding a um thlang ruangah rak lei tengteng aw la na siar ṭheh suak cun a ding felmi lamziin zawh ih ṭhangso vivotu dinhmun ah a lo can ter ding. A lei duhtu kan um si le cangantu Mai Sui Khaw Nei (09420057194) hnen ah le Good Neighbour Ministry cabu dawr, Chin Synod cabu dawr pawl ah na sut hlam thei.\nCabu suahtu Mai Sui Khaw Nei hi Kalay University, BTS le CCIT ah degree 3 ngahsuaktu a siih 2013 kum, Falam kiang ih motor cangsual nak ah tel ve in a ke a siat ih, Tu ah tohLeng thawn khawsa a si.\nCabu siar tlak hrimhrim a si ruangah le a mah thazaang pek phah in a cabu suah mi “Thinlung Raldonak” cu lei tum cio uh si.\n← Tlawng kai tlang Tong aw saal Rualvah Hnih tei` Video cun Mipi Lungthin a Tham\nDelhi palik ih Siichauk Kg 160 kaih mi cu report ah Kg 1 lawng a tang →\nKalay kiangkap ih khua pawl an dinhmun a ṭha lo\nHakha kahdonak ah SAC ralkap 5 an thi tiah thuthang suak


America in Muslim sakhua a do lo - Chinland Today Media\nNovember 12, 2010 3:18 am·0 comments\nAsia ram pawl tlawng rero laitu US President, Obama cun tihni sunah khan India ram khawpi New Delhi ihsin Indonesia ram a panih, mizan sunah Indonesia ram khawpi Jakarta ih University of Indonesia tlawngta minung 6,000 lenglo hmaiah thu a simih, Obama cun America cu Muslim sakhua biaknak leh Muslim ram dotu a silo a ti.\nObama cun tulai hrawngih Muslim sakhua biaknak hmin phaw ih songih, Muslim sakhua biaknak leh America ram karlak ih huatawk nakding thuhla tuahtu pawl ruangih, America leh Muslim sakhua biaknak karlakih hmuhthiam awklo nak um pawlcu a kaihhruai nak Cozah cun remthat tumin theihtawp a suah rero a si tiah a sim.\nObama cun America cu Muslim sakhua biaknak leh Muslim ram pawlih hrangah mi hnawksak a si dahlo dingih, Asinan Muslim sakhua biaknak phawih hmangih mi huat thu rello siatsuah tum ringringtu Al-Qaida leh a lam ttangpawlcu US cun a do vivo ding a si a ti.\nPresident, Obama leh a nupi Michelle Obama hin mizan sunah khan Asia ram saklamih Muslim biak In tumbik Jakarta khawpi ih Isliqlal Mosque khal an palih, Indonesia ramah hin Mount Meropi tlangkang ruangah an caam ding tikcu caan an rak ruahman felzo mi khal nazi pahnih ih titawi sak an si. Obama hin Indonesia ihsin South Korea ramih G20 Summit a tel dingih, cumi hnuah Japan ram a pan leh salding.\nObama hin Indonesia ram a caam sungah Indonesia ttong a thiam laimi pawl khal a hmangih, Indonesia ram mipi in an rak lawmzet. Obama cun a nauhak laiih kum 4 a rak umzo nak Indonesia ramcu miphun tinkim um khawmnak a siih, Cozah in a hruai danah ramdang khalin zirtlak mipi rorel nak Cozah hngetkhoh a si thu a sim.\nObama hin University of Indonesia tlawngta minung 6,000 lenglo hmaiih thu a sim ankah Indonesia ttong a thiam laimi Assalamukum Salam Sejaltera a tiih, Nanzate hnenah thlamuan nak leh hmui ngilnak um vivo hramseh tinak a siih, tlawngta pawl leh mithiam upa pawlkhalin an lawmzet. Cumi hnu ah ka khua ah kara kirsal tikhal Indinesia ttongin an simih, Indonesia ttongkhal pengpang loten a ttong theilai.\nIndonesia President, Susilo Bambang Yudhuyano in zanriah a rak donak khalah Semuanya enak a tiih,a thawtuk a tinak a si. Obama nu Ann Duuham hin Kenya rammi pasal ah a neiih Obama an nei. Cumi hnuah an tthenaw ih , Obama nu in Indonesia rammi pasal ah a neisal in curuangah Obama khal kum 1967 ihsin Indonesia ram Jakarta khawpi ah kumli a rak umzo. cumi hnuah a nu in Hawaii ah a kuatmi a si.\nRussia Ram Vanzam Indonesia Ram Ah A Tla


Victoria Case Dinpituin Hronak A Tong Ta – Buannel News\nSeptember 12, 2019 Musip Tlang HOT NEWS, Latest, Myanmar News, NEWS 0\nKawlram sungih hot news si ring ring lai, Victoria tiih hmin an bun sak mi, nauhak nu te sualpi thubuai cu tu tiang ah sual a tuahtu bik hi zo a si ti an hmu suak thei hrih lo. A ram pumpi in nauhak sualpi an duh lo zia, khawpi tinah duhphorhnak an tuah ciam co a si kha. A si dan takah cun, Victoria nunau nu te kha an va lainat le, an va zawnruah tuk phenah khan kum kim lo nauhak sualpi ti mi, kan ram ih a tam tuk le cozah in hremnak a pek dan hi mipi an lung a awi thei nawn lo a si bik.\nCui hleiah, hi Victoria case ah hin sual a tuahtu cu midang pi, sual tuah ih an puh cu mi dang pi siin thil a um. Mipi lam cun case zingzoi tu pawlin sual tuahtu siih an puh, driver Ko Aung Kyi cu tisualtu a si an zum thei lo. Cui ruangah, case a feh rero lai ih, tu nai teah thu thar tak a hung um. Cu cu hi tiin a si.\nVictoria case cu a ziang ti zawng khalih zingzoi a har tuk ruangah, a voi 6nak zung an fehnak ah cun nauhak nu teih um dan zuk zoh in caan an hmang ih, cu cu Video conferencing system an ti cu a si. An vedio ah cun Victoria nu te, thu a rel thei laiih a ṭongkam pawl an ngai, an zoh. Sual ih an puh driver Ko Aung Kyi hrangih dinsaktu U Khin Mawng Zaw cun a nunnak in a tuar ding tiah hronak a tong ta riai. Hi thu hi amah U Khin Maung Zaw roriin a relmi a si.\nVictoria case thawi pehpar aw in hronak a tawn thu, cu vekin hronak tong kha sehla a ti ding cu ti a tum tho tho thu, driver Ko Aung Kyi a luatnak ding le sual a tuahtu bik kaih ngah a si theinak ding, ziang ti zawng takin so Ko Aung Kyi hi sual tuahtu vekih an lang ter ti pawl, lamzin 3 in a fehpi tum thu a rel.\nCu lawng si loin a tuanpi pawl tlain hronak an tawn thu a rel ih, tu ih sual tuahtu ih an puh mi Ko Aung Kyi cu suah tahratin, thil sual tuah ngai ngaitu kai suak si lo ih um a duh lo thu tla a rel. A hmaisa bikah cun Ko Aung Kyi thawng in ihsi a suah phawt a tul ih cui hnuah thil dang hi tawlrel peh ding a si, a ti. A voi 7 nak hrang zung lamin an kawh sal ding hi September 25 ni a si ding thu theih a si.\nRef: BBC, ETS TIME


Myanmar Ethnic Youth Exchange Nikhatnak Tluangten Theh suak - Chinland Today Media\nMyanmar Ethnic Youth Exchange Nikhatnak Tluangten Theh suak\nSeptember 30, 2014 9:56 am·0 comments\nZuk => Salai CLian\nTheih zovek in kan dung lamih kan rak thanawk mi Myanmar Tlangpar mi, Mino pawl tonkhawmnak cu September 29 ni ah, Shwe-Mit-Mu-Tun Hotel ah tluangten neih suak a si. Hivek ih cangsuak dingih tawlrel tupawl tla cu “Mon Youth Progressive Organization (MYPO) pawl an si.\nHih hmun ahhin tlangpar mipawl in si seh, Khawsung misung in siseh mipum 107 an suak khawm thei. Hih lairelnak ahhin Pawlkom hmin in 30 in an telpi thei. Cui pawl cu KUS, GSYU, GYO, EYNG, AASYC, YIHI, Kymochaung, knjy, CSG, PYO, ZSYO, CSU, NSU, NLDYU, YNS, Bah-Kah-Tah, UKSY, ABSDF, MSYN, MYPO, NYEO, WG, Pe-Khu youth Network, SYBC, MGN, SU, MTSU, MY pawl tla an si.\nHih lairelnak ih a tumtah mipawl tla cu Myanmar rampumpi ih um mi, tlangpar mipawl ziangtin pehtlaihawknak kan neih dingih, ziangvek hna kan tuan a si le kan rampi a thangso ding, Tlangpar mipawl ih covo ziangtin kan co thei dingih, ram le miphun hrangah ziangvek in hna kan tuan tlangding timi pawl ruahkhawm a si.\nCui hleiah Tlangpar mipawl ih kan neih mi kan calai pawl cu ziangtin kan nau le pawl in an thiam thei ding? An hrangah mino pawl tangrual in ziangvek in hna kan tuan ding tipawl ruah khawm a si. Fimzirnak thu thawn pehpar aw in a ra suakkhawm tu rinsan mi mino pawl cu Groups 4 ah then in ruahkhawmnak neih a si. Lairel mi hmuahhmuah pawl cu lairelnak cem ni ah zoh sal a si ding.\nLairelnak ahhin kan Chin mi aiawh Salai Cyrus Van Tawk Thang le Salai C.Thian Lian Ham khal an tel. Cun Zomi aiawh ihsin 4 in an telpi thei ve. Tuituam ih lairel mi hmuahhmah hi tuahthatnak lawng men siloin Tuitum lairelnak ihsin Myanmar Ethnic Youth Network khal dinsuak in le daan fumfe zet neih thei ding khal bei sei a si.\nMon State ih an Calai lam ih an rinsan zet mi Sayamah Mi-Sa-Da khal in Tlangpar mipawl tong timi le Tappi tongih danglamnak, a thupi dan pawl khal nazi pakhat sung sim thannak a nei. A ra kai tu rinsan mipawl khal in an thinlungsung ruah har mi le an fiang lo mipawl cu zalen zet ih an suh hnuah, zirhtu khal in thinsau ten letnak a tuah sak thu The Chin Voice in thuthang kan ngah.\nRef: The Chin Voice\nCNF in Zabi 21 Panglong Tonkhawmpi parah Duhphorhnak A Tuah Men Thei\nA Veikhatnak United Nationalities Youth Forum Lairelnak Thok


Amah cu Zo ih Fa A Si? - Chinland Today Media\nDecember 20, 2012 12:25 am·0 comments\nBible Siar Ding: Luke 1:26-35\nVancungmi in, “Thlarau Thianghlim cu na hnenah a ra thleng dingih Cungnungbik ih cahnak huham cu na parah a um ding. Curuangah na hrin dingmi fa cu fapa thianghlim a si dingih Pathian Fapa tiah kawh a si ding. – Luke 1:35\nPathian famkim a si, ih minung famkim khal a si thotho. Tuihhlan ih milai thuanthu ah Pathian cu minung ah a rung cang timi hi a um dah lo.\nJesuh Khrih cu virgin sul sungin pai a si. Nunau kum note ti a si lo – nu thianghlim ti a si. Thuanthu ih theihmi in Messiah cu nu thianghlim sungin a suak ding ti a si. Jesuh suah hlan kum 200 lenglo ah, Jews scholars pawl in Thukam Hlun cabu kha Greek ttong in an rak let tikah, Isaiah 7:14 kha, “Zoh uh, nu thianghlim (virgin) pakhat in fapa a hring dingih a hmin ah Immanuel ti’n a sak ding,” ti’n an ngan. Himi mangbangza naute suah ding thu cu kum thawng tampi ih rak ruahsanmi a si ih cumi cun Cungnungbik Pathian Fapa, sualnak nei lo cun a run suahpi a si.\nKan rundamnak cu Pathian siar lo zohman in an famkimter thei lo. Pathian pakhat lawngin hih Daan famkimter theinak dingah a nung thei. Pathian lawngin hih ai-awh raithawinak cu a tuah thei ding. Pathian lawngin sualnak le thihnak ih thiltitheinak cu a siatbal thei ding. Pathian lawngin.\nPathian cu minung ah a rung cang. Hivek hi ziangtik hman ih um dah kel lo a si, ziangahtile a caan a kim hrih lo ruangah. Cumi cu nehhnu lam khal ah a cang dah nawn lo ding, ziangahtile Jesuh Khrih in kan rundamnak cu veikhat ah kumkhua daih in a famkimter zo ruangah a si.\nThianghlim Bawipa, minung thuanthu ah rung tel tahrat in ka rundamnak in tuahsak ruangah lungawithu ka lo sim.\nTuni keimai’ nunnak rori ah Pathian Fapa Jesuh Khrih ih suahnak cu ziangti’n ka hmangfuh thei pei?


Zukneng Pinu Hruaitu Putar - Chinland Today Media\nApril 28, 2016 11:58 pm·0 comments\nArabian Zan pawl:\n(3) Zukneng Pinu Hruaitu Putar\n“Na siangpahrangram thawn a hlat zetnak khawpi pakhat ah ka rak um. Nupi mawi zet pakhat ka tthi. Kum tampi a liam nan fa kan nei thei lo. Rinum zet ih i riantu salnu pakhat ka nei. Ka salnu ih fapa cu ka cawmfa ih la ding in thutluknak ka tuah. Curuangah ka rocotu ah ka phuang ih, zunglam thil ttul le sakhawlam cindan pawl kan tawlrel thluh cun ka fapa ah a cang. A rei hlan ah ka fapa cu harhdam le cakvak zet in a hung tthanglian. Kum hra a si ahcun nauhak fimvar zet pakhat a si.\nNi khat cu khual lam hla tlawng ih ka suahvah a ttul can a rung thleng. Sumtuahnak lam ah mi pehtlaih ding tthenkhat ka neih ruangah a si. Curuangah ka cawmfa le ka salnu cu inn ah ka tanta. Ka ra kir sal tiang in an ttulhai mi run ngaihsak ding ah ka nupi cu ka cah ta.\nKa um lo sungah thinlung ttha lo nei mi pakhat in ka nupi cu dawi siava hman theinak a rak zirh. Ka nupi cun iksiknak thinlung a neih ruangah ka cawmfa le a nu cu hlohralter a duh. Curuangah ttongkam siava tthenkhat a samh ih kum hra mi ka fapa cu cawcang no ah a cang. Cui’ cawcang no cu ka hnen-um hnenah a hruai. Cawcang no harhdam zet cu man khung zet ih a lei mi a si thu a sim ih, tthatei’ kilkhawi ding in ka hnen-um cu a fial. Cu thluh in ka nupi cun ttongkam siava dang tthenkhat a samh lala ih ka salnu cu cawpi ah a canter. Cawpi khal cu rak kilkhawi ding in ka hnen-um cu a fial lala.\nKum khat zikte a rei hnu ah ka tlung. Malte ka cawlh hahdam ta hnu ah ka fapa le a nu, ka salnu, ih thuhla cu ka suthlam. Cutikah ka nupi cu riahsia zet in a lu a kun ih, “Duhdawtmi, na feh hnu ni malte ahkhan na salnu a thi timi ka lo sim a ttul hi poi ka ti zet. A dam lo ih tuamhlawm theih lo tiang in a besia. Na cawmfa thuhla ahcun, kan dunglam thla hnih hrawng ahkhan lek ding in a suakvak ih a ra kirsal hrih lo. Khuitawk hman ah kan hawl hmu lo,” tiah i sim.\nKa salnu ih thih thu ka theih tikah ka thinlung cu riahsiatnak in a khat. Asinan ka fapa cu a nungdam lai tiah ralttha zet in ka ruat. Ka fapa cu hawlsuah tengteng ka tum. Khawpi sung hmun tin ah ka hawl vivo nan ka hlawhtling lo. Cutin thla riat a liam. A rei hlan ah Bairam puaipi tuah can a rung thleng. Bairam puaipi ahcun sakhawlam cindan vekin cawpi pakhat thawn raithawinak ka tuah a ttul. Curuangah ka hnen-um ka ko ih raithawinak ding cawpi pakhat rak hruai ding ah ka fial. A rei hlan ah ka hnen-um cun cawpi pakhat a rak hruai. Cawpi cu ka thah zik tikah lungai zet in a bu. A mit ihsin mitthli an luang ti khal ka hmu. Cawpi zangfakza cu ka lainat ruangah hmun dang ih hruai sal ding in ka hnen-um cu ka fial.\nCutikah ka nupi cun, “Ziangruangah cawpi kha na that lo? Na thlah sal ahcun ziang thawn rai na thawi ding?” tiah i sut.\nCuruangah ka hnen-um cu ka ko sal ih, cawpi cu a rak hruai. Asinan cawpi ih mitthli pawl cun ka thinlung i neh lala. Curuangah cawpi cu hmun dang ah hruai in ka hrangih raithawinak tuah ding ah ka hnen-um cu ka fial. Ka hnen-um cun cawpi cu a that nan a vun a hawk tikah a sungah titsa zianghman a rak um lo. Ruh hlawmkhawm lawng a rak si. Cawpi harhdam pakhat in ruh hlawmkhawm lawng a rak neih ruangah ka thin a phang. Curuangah, “Duhdawtmi hnen-um, cawpi kha cu nangmah in na rak co men lo ding maw? Kei ih raithawinak ahcun cawcang no harhdam le cakvak pakhat rak hruai aw,” ka ti.\nMalte a rei hnu ah ka hnen-um cun cawcang no pakhat a rak hruai. Cawcang no cu ka fapa a si ti ka thei lo. Cawcang no cu hnen-um hnen ihsin a tlan ih i ra pan turto. Zangfah dil bang in ka ke hram ah a ra bok. Ka lainat ruangah cawcang no cu ka thlah sal. Ka hnen-um hnenah, “Himi cawcang no cu hruai sal aw. Tthate’n kilkhawi awla maw. Cun, cawcang no dang i hawl sak thei pei maw?” ka ti.\nKa hnen-um cun, “Aw,” ti phah in cawcang no cu a hruai ih a aiawh ding a va hawl. Mallai a rei tikah ka nupi cu thinheng zet in ka hnenah a ra.\n“Aw! Ziangsi na tuah mi hi? Cawpi na thlah sal ih tu ah cawcang no na thlah sal. Bairam puaipi ahhin ziang thawn rai na thawi thlang ding?”\n“Ziangvek ra thleng khal sehla sualnak nei lo rannung hi ka that lo ding. Nungdam ko seh.”\nA thaizing, keimah lawng ka to lai ah, ka hnen-um cu ka hnenah a ra. Ka hnen-um cun, “Ka pu, na hrangah thuthang ttha tthenkhat le thuthang sia tthenkhat ka rak keng,” a ti.\nKei cun theih hiar zet in, “Ziangmi si? Tu ah i sim lohli aw,” ka ti.\n“Ka pu, mizansun, caw-inn ih cawcang no ka hruai lai ahkhan ka fanu in a rak hmu. A hmaisa ahcun a hmuh ruangah a lung a awi ih, cu thluh ah a mit ah mitthli an hung tlingkhawm. Ka fanu hin dawi siava thuhla a theih ruangah cawcang no thuhla theih mi a neih ka zum. Ka zingzoi tikah, cawcang no cu a taktak ahcun na fapa a si thu i sim. Mizansun ah na raithawinak hrangih ka rak thah mi cawpi kha na nupi in dawi siava hmang in cawpi ih a canter mi na salnu a rak si. Na nupi in an nufa a huat ruangah hivek thil ttha lo a tuah mi a si thu ka fanu in i sim.”\n“Asile ziangruangah a lung a awi lawk hnu ah a riah a sia?” tiah thinthir zet awkam thawn ka sut.\n“Na fapa a nungdam lai ti a hmuh ruangah a lung a awi lawk nan, a nu cawpi cu raithawinak ih hman a si ti a theih lala ruangah a ttap.”\nKei cu ka riah a se zet. Cu thluh ahcun ka nupi ih thil ttha lo tuah mi pawl ruangah ka thin a heng. Ka hnen-um ih fanu hnenah ka va feh. A thiam mi dawi siava huham hmang in cawcang no cu ka fapa ih cangter sal ding ah zangfah ka dil. Titsa le thisen neitu ka fapa hun pom sal ding cu ziangtluk ih lungawiza a si ding!\nKa hnen-um ih fanu cun, “Ka pu, cawcang no hi na fapa ah ka cangter sal ding. Cumi ka tuah man ah a nupi i siter aw. A pahnihnak ah na nupi ttha lo hi nunsimnak pakhat ka tuah tikah i dawnkham aw hlah,” a ti.\nA dil mi pahnih cu ka lung a kim ih, a rei hlan ah mitthli rualriat thawn ka fapa cu ka pom thei sal. Ka hnen-um ih fanu in ka nupi hremnak a pek zik tikah, “Hamkha tuk cun tuah lo awla a ttha ding tiah ka ruat. A cang thei asile a nunnak cu that hlah aw,” tiah ka sim.\n“Awle. Asinan a fapa in rannung nun a hman lai ah ziangvek a tuar timi ka theihter ding.”\nCutin dawi thusamh tthenkhat a ttongsuak ih, ka nupi ttha lo cu hitawk ih nan hmuh mi zukneng pinu ahhin a cang. Kum tampi a rei tikah ka fapa ih nupi cu a thi. A riah a siat tuk ruangah inn ihsin a suak ih tuini tiang in kan hawl hmu hrih lo. Curuangah ka zukneng pinu hruai phah in leitlun ka fang kual vivo ih, ka fapa cu ka hawl rero.\n“Khah, asile, Khuavang, sumdawngpai’ thuanthu maw kei ih thuanthu hi a maksak sawn?”\nPutar ih thuanthu cu ngai nuam zet khal a si ngai. Curuangah khuavang cun sumdawngpai’ nunnak tthen-thum tthen-khat cu zuah ding in a lung a kim. Tu ahcun zuknengnu hruaitu putar cu a sir ah a tthawn. Can mallai a rei tikah uico dum pahnih hruaitu putar cu a tho ih, “Maw, Khuavang, khami thuanthu kha a maksak lawlaw a si ti ih na ruat asile, ka thuanthu na theih tiang in rak hngak hrih aw. Asinan sumdawngpa dan na tatnak tthen-thum tthen-khat na hlitsak ding tiah thu i tiam ta aw,” a ti.\nKhuavang cun a lung a kim ih, uico dum pahnih hruaitu putar cun a thuanthu cu a rel thok.\nSangka I Ontu Ding


Pumpak Bang-awknak - Chinland Today Media\nJune 10, 2012 11:29 pm·0 comments\nBible Siar Ding: Seemtirnak 1:26-2:7\nCuticun Pathian in milai cu a seemsuah; Pathian in Amah ih hmuihmel vekin a seemsuah. Pathian in mipa le nunau a seemsuah a si.\n– Seemtirnak 1:27\nPathian in milai in sersiam tikah danglamnak nei ciar in in seemsuah a si. Mi pahnih khi an bang aw cekci thei lo. Sikhalsehla, Pathian in milai a seemsuah tikah simmi a nei ih thil dang pawl a sersiam tikih a sim lomi a si: “Milai tuah uhsi; kanmah ih hmuihmel keng in kanmah bangin kan tuah pei,” a ti (Seem. 1:26).\nPathian cu keimah vek hmuihmel cekci a si lo, ih kan pa vekih lukolh khal a si lo. Curuangah “Kanmah vekin” timi cu ziangtican so a si ding? Hih Hebrew ttongfang “hmuihmel (image)” timi in bang-awknak (resemblance) a sawh duh. Pathian kan bangnak cu thinlung le ruahnak kan neihnak hin a si. Milai in a sia le a ttha thleidan theinak kan nei. Pathian in khuaruah theinak thluak nei in in sersiam, duhnak nei dingin in tuah, ih lungawi thei, ninghang thei le tuarnak nei thei dingin in seemsuah. Milai sinak kan nei: pakhat le pakhat theih thei awknak kan nei.\nPathian cu mi bulpak (personal) ih pehtlaih theih a si. Thumthlak Pathian in sinak bangrep an nei thluh ih pakhat le pakhat theih theinak khal an nei. Pathian in Amah bangin in tuah. Kan mizia in in sersiamtu ih sinak kan langter a ttul si lo maw?\nKa Bawipa Pathian, in ngaidam hram aw,\nziangahtile ka thinlung khuaruahnak, ka ttongkam le ka tuahmi pawl in\nNangmah lo bangnak ka nei thei lo ruangah!\nTuni ahhin ka Pathian bangnak ah\nziangmi si ka tuah theimi a um?


Mai Tilzang Cum! (edited version)\nMi pakhatkhat lole mibur pakhatkhat in thiltha sawn a hring suak hmang ding tiah ruahsannak thawn midang pakhatkhat maw mibur parah thil an tuah, tongkam an thlak mi in voi tampi cu a linglet in an hrangah thilthalo sawn a rahsuak lole arah suakmi cu an hrang siatnak sawn, an tumtah mi lamzin khamtu sawnah a cang tikah lai mi in cuvek tuahnak cu “Mai Tilzang Cum” tiah an ti. Mirang khalin cuvek thawn a san a bangrep mi tongkamtawi an nei ve, “soldier shooting one’s own shoes” (ralkap mai ke kap) tiah an rak ti theu. Kan ram milesa pawl hin cuvek tuah mi tla an nei pang maw, an neih pang thei mi a um maw? Lai tongkam tawi thei fiang duhtu pawl hrangah tathimnak thawn simfiang hnik uhsi.\nHivekin thil a cang theunak san cu ziang ruangah a tam bik ti asile ruahnak tlaksamnak ruangah an tuah mi in ziang a rahsuak ding timi an ruat ban lo tikah asi theu. THeihnak a tlasammi, mibum hmang an tisa thinlung diriamter dingin thu an ruat, an sim tikah can tawite sung cu an di a riam vek a bang nan cansau pi, le mi sepi hrangah siatnak thlenpi tu, thuanthu ti setu ah a cang. A kha zet mi thuanthu hringsuaktu ah a cang. “Mai tilzang cum” timi tongfang hi a hnuailam tahthimnak pawl thawn simfiang hnik uhsi.\nZiangah tile, Chin miphun thuanthu tuahtha dingin Falam misa pawl tel loin siseh, Hakha, Zomi, Matu tvp. Tel loin a ngah lo.\nHualngo, Zahau, Sim, Ngun, Zanniat, tvp tiah a hran tete mai hrin mai hrin lawng an kawm aw aw ih mai hrin lenglam misa pawl kha an dodal, an rem lo, an eltai, a engtai, an simsiat thangtisiat ih huatnak thlaici an tuh asile ziang thawn a bang aw?\nHualngo pawlin “kannih cu Mizo kan si” tiah anmah te an lahran aw aw ih falam peng misa dang pawl, duhlian tong hmang lo pawl an dodal, an pawlkom duh lo, huatnak thlaici an tuh asile ziang thawn a bang aw?\nSim pawl an mah te an lahran aw aw ih “kanmah simhrin fahiang te lo cu” an ti ih Zahau le hualngo, zanniat, tvp hrin dang fate pawl an eltai, an rem lo, hrindang huatnak thlaici an tuh ih anmah te lawng an um hlethlo asile ziangthawn a bang aw?\nZanniat pawl anmah te an kawm khawm aw hlethlo ih “nangmah neih hla” ti ah anmah zanniat misa lo pohpoh cu ziang an siar lo ih hotu khalah an pawm thei lo, midang hua dingin an zirh, Falam tong khal an hmang duhlo asile ziang thawn a bang aw ding?\nCuntin zozo khal an sile mai hrin le hnam khurbing fate sung lawngah sihcih aw tahrantin, mai hrinpi lawng duhsakbik nei in, mai hrin lenglam milesa pohpoh hotu khalah pawm thei lo, hnatuan pi thei lo, thatnak khal hmuhsak thei loin thleidan awknak le huatnak thlaici an tuh asile asile ziang thawn a bang aw aw?\nKawhhran pakhat le pakhat thatnak hmuhsak aw thei lole a tulnakah lungrual ten hnatuan tlang thei loin an um ih pawl pakhat le pakhat an dodal aw aw, an rel se aw aw, an eltai aw aw rero, pulpit par ihsin mai diknak le midang dik lozia huatnak le thleidan awknak thlaici an tuh asile ziang thawn a bang aw aw?\nBaptish pawlin kawhhran tenau pawl cu ziangsiar loin rawngbawlnak le calai thu khalah an casuahmi tiang siar sak lo ding tivek, Falam misa zapi huap in thu pakhatkhat thuthluknak tuah tikah kawhhran te nau pawl cu siartel loin an um, huatnak le thleidan awknak thlaici an tuh asi asile ziangthawn a bang aw aw?\nKawhhran fate deuhdeuh pawlin Baptist cu an do dalih Pathian thu an sim tik khalah Baptist kawhhran le pastor pawl tiang an relsiat le thangsiat, satan dungthlun vekin dodal, relsiat, thangsiat aw in huatnak le thleidanak thlaici an tuh asile ziang thawn a bang aw?\nBaptist pawl tuah mi, calai lam committee le kawhhran dang pawl kawm khawm aw aw in tuah mi calai committee (CLF) karlakah an dodal aw aw ih pakhat le pakhat calai thansohnak thu rel khawm thei lo, tuan tlang thei loin, cakhal siar sak aw lo dingin huatnak le thleinak lamtang tuah awknak thlaici an tuah asile ziangthawn a bang aw aw?\nKawhhran pakhatkhat sungah an lakah cawimawi tlak cu cawimawi loin iksik awknak le huphurh awknak hlirin an khatih mulemal nei lo an tlawk an phunzai rere, huatnak thangsiatnak, relsiat simsiat awknak thlaici an tuh asile ziang thawn a bang aw aw?\nKawhhran pakkhatkhatin anmai pawlkom lenglam mi pohpoh an dodal ih lami zapi huap in thiltha a tuah tu khal simsiat le thangsiat in huatnak thleici an tuh asile an tuah mi cu ziang asi?\nPastor pakhatkhat in Chin mipi upatnak an pekmi upa pakhatkhat (politicians or leaders) a sim siat ih a dodal rero, a dungthlun le lamtang thinlung sungah huatnak thlaici a tuh rero asile ziang thawn a bang aw aw?\nPastor pakhatkhat in thu a sim tikah Pathian fate (khrihfa) pakhatkhat a simsiat thangsiat nautat rero ih huatnak porh awknak thlaici a tuh asile ziang thawn a bang aw aw?\nMi pakhatkhat in Pathian ka zum ti si Pathian in amai hmuihmel kengin a sersiam mi le a fapa neihsun nunnak liam in a tlenmi zumtu midang pakhatkhat a dodal, a simsiat, thangsiat rero midang thinlung sungah huatnak le porh awknak thlaici a tuh rero asile ziang thawn a bang aw aw?\nMai tilzang cum! (Nunau a sile “Mai hm hmmmm cum!)\nLaimi upa pawl, laimi zapi huap, senpi vangtlang thu ah thu hla rel khawm thei loin dodal awknak, then awknak, kalhki awknak in an khat ih hna an tuan tlang thei lo, khat le khat huatnak thleidan awknak thenthek awknak thlaici an tuh rero asile ziangthawn a bang aw aw?\nUpa le hruaitu rak tuan rero zo tu le tuan lai pawlin thangthar nonawn thangso rero pawl kaihruai le lamzin hmuh lam si loin an dodal ih lamzin an phih sak, an namthlak, an zuar thlai simsiat thangsiat ih huatnak thlaici an tuh rero asile ziangthawn a bang aw aw?\nMino deuh pawl khalin upa pawl zianghman siar loin ca ka thiam, thu ka thei, ka fim ka cak ti ah porh awk nak thawn an um ih lai nunphung pahbal in upa tihzah nak nei loin porh awknak thlaici an tuh rero an hngal asile ziang thawn a bang aw aw?\nMino lakah pakhat le pakhat thiltha tuah tlang in hmalak tlang thei loin dodal awknak, iksik awknak, simsiat awknak, mahte duh awknak pawl in an khat ih midang huatnak thlaici an tuh rero asile ziangthawn a bang aw aw?\nZirnak lamah thiamnak le zirmi a bang aw lo vekin mimal pakhat cio cu an zirnak le thiamnak ti thei zawng ah bawm aw tawn le tha pek awk lam si loin nautat awknak le simsiat awknak, huhpurh awknak hlir in mino pawl an umih khat le khat karlakah huatnak thangsiatnak ziang siar lo tongkam thawn thlaici sia an tuh rero asile ziangthawn a bang aw aw?\nSanthar mino thatha, Chin mi zate siseh kawlram pum huap le leitlun khawmual tinah zahpi ding um lo lai mino nei thei dingin thapek awk le cawimawi awk sisawn loin dodal awknak thangsiat awknak sawn in santhar mino thinlung sungah thlaici sia an tuah rero asile ziangthawn a bang aw?\nMi zokhalin thiltha pakhat hman a tuah sak dah lomi laimi pakhatkhat a simsiat thangsiat rero ih huatnak thlaici a tuh rero asile ziang a tuah?\nKum upa pi pakhatkhat in santhar mino, a thangso rero laimi a dodal ih a thangsiat rero, huatnak thlaici a tuh rero asile ziang a tuah?\nNupi nu pakhatkhat in amai umnak kawhhran upa le pastor, khaw lal le vengla a simsiat thangsiat rero ih huatnak thlaici a tuh rero asile ziang a tuah?\nMi pakhatkhat in midang famkim lonak cu a au khuang rero ih amah in zianghman a tuah fawn lo, huatnak, rinhlelh awknak thlaici a tuh rero asile ziangthawn a bang aw aw?\nMi aa pakhatkhat in amah le amah a aa asi ti a thei aw loih amah hnakin a fim mile senpi vangtlang in an ruahsan mi mi pakhatkhat sawn kha a simsiat le thangsiat, huatnak le dodal awknak thlaici a tuh rero asile a tuah mi cu ziang asi?\nMidang famkim lonak thangsiat tahratin mai hmakhua sial rero tu cu ziang thawn a bang aw aw?\nLami pawlin an miphun cawisang tu ding thangthar mino cawimawi le thapek an thiam loin iksik awknak, huphurh awknak thinlungput thawn mah bulpak, hrin insang thatnak bak an hmu thiam lo asile ziang thawn a bang aw aw?\nLaimi pawlin anmah lakah senpi vangtlang hrangah thiltha a tuah thei tu cawimawi hna thiam loin an dodal ih namtlak tengteng an tum, huatnak thlaici an tuh rero asile ziang thawn a bang aw aw?\nFalam peng misa pawl hin anmai peng sung misa pawl hi cawimawi hnakin pengdang le miphun dang an ngaisang sawn ringring ih an peng sung milesa cawimawi tlak cawimawi hna an thiam lo, huatnak thlaici an tuh sunzawm rero asile ziangthawn a bang aw aw?\nFalam peng misa pawlin ram le miphun aiawh thei, mi farah zawnzaih bawmbawi thei, mai hrang thusim thei lo tu pawl hrang zawnruat thei, milai canpual nekcep sak mi pawl hrang ausuah ngamtu le thei tu hawl aw aw in, miphun thuanthu tuahtha tu ding hruaitu tha hawlin dungthlun, thazang pek le tanpi hna an thiam lo lawng si loin cuvek hnatuan thei ding mi mino thatha an nam tlak, an relsiat le thangsiat, huatnak thlaici an tuh rero lai asile ziang thawn a bang aw aw?\nMipa pakhatkhat in a til a cum tam tuk asile a tilmu a kuai thei ih fa nei thei nawn ah a cang thei.\nFalam misa pawl, fanu fapa tha, ram le miphun cawisangtu ding, farah zawnzai le canpualtha nei lo pawl humhim le bawmbawitu ding, leitlun miphun dang lakah kan miphun cawisangtu ding, miphun siatsuattu miphun ral do ngam tu ding, le kan ram le miphun thuanthu tuahthatu ding fanu fapa tha neih nan duh asile “Mai tilzang cum” nawn hlah uh!


Kawhhran sungih Thil umtu daan - Chinland Today Media\nKawhhran sungih Thil umtu daan\nNovember 2, 2012 11:47 pm·0 comments\nBible Siar Ding: 1 Korin. 12:1-11\nZiangahtile Pathian cu buainak le hnahnawhnak (disorder) Pathian a si lo; remnak le daihnak Pathian a si.\n– 1 Korin. 14:33\nDanglamnak (different) hi thil ttha deuh (better) tican a si ringring lo. Pathian in zumtupi Christian dang pawl keimah hnakin laksawng a pek cuangmi (gifted) ka hmuh tikah keimah le keimah raalrinnak ka pe aw. Kan kawhhran ih biakkhawmnak hruaitu (worship leader) cu ka uar nasa, ziangahtile tlakphar aw vek ka neihmi hin Pathian biatu zumtupi midang pawl kha ttih le lau ko a tuah ih hmun hlapi ah a tlanter ttheu. Lungawizet le aipuangzet ih um thei ringringmi tualleng tlawng phar parih zuk taarmi pawl ka uarzet, ziangahtile kei ih zuksuaimi pawl cu a san le a tican theih an theih lo. Kawhhran ih mawttaw sia rem tthatu pawl ka hmaizahzet, ziangahtile kei cu ka mawttaw ka start thei lo tikah ka ke in ka sit ngah pang ttheu.\nPathian in zumtu mi pakhat cio hi thlarau laksawng (gifts) phun dangdang ciar in pek, Khrih ruangpum a simi kawhhran tthansotternak dingah a si. Midang pawl ih thlarau laksawng le thiltitheinak pawl kan daw tikah, kanmai’ comi laksawng kha man neizet ih hmangfuh dingah kan tlolh tinak a si. Kan thlarau laksawng comi le kan thiltitheinak pawl kan hmang lo, kan thihter asile zohman in an tthathnempi thei lo ding.\nZiangkim semremtertu Pathian in zumtu mi pakhat cio kan hrangah thlarau laksawng remcaang in pek fingfing a si. Cuticun kan zate hin kanmah le kan thiltitheinak ih zirin mi tthahnem le mi santlai kan si theinak ding hmun le zawn ah in ret fingfing a si.\nKa Pa, Kawhhran sung hmun pakhatkhat hrangih mi santlai le mi tthahnem ka si thei venak dingah laksawng danglamzet in pek. Ka comi thlarau laksawng pawl a thup mentu si loin Na Hmin sunlawinak hrangih a hmangfuh theitu si dingah in bawm hram aw.\nMidang ih comi laksawng ka dawt ruangah ka thlarau laksawng comi pawl lakah ziangmibik so ka hman lomi a um? Khrih ih ruangpum a simi Kawhhran tthansonak dingah tuni ah ka laksawng comi hmangfuh dingin ziangti’n hram ka thok thei pei?


Tleirawl Kum 15 Mi Leitu An Kai – Meifar\nThailand, Muang district, Love Motel sungah tleirawl kumkim lo an zuar ṭheu ti tualsung palik pawlin an thei thup. May 25 zan ah palik pawl cu mi pangai vekin hotel room pakhat an sang ih hotel sungih thilthleng cu an zohdik.\nRoom pakhat ah tleirawl te an lutpi lai an hmu ih reilote hnuah an va lutchilh cu mipa kum 27 mi Chairat le tleirawl kum 15 mi an hmu. Cun, tleirawl zuartu/hruaitu nunau kum 16 mi khal an kai cih, Chairat in tleirawl kum 15 mi cu itpi dingin 1,300 baht in a lei.\nA hruaitu kum 16 mi in 500 baht a co ve, sumpai khal an peaw thluh zo ti an thei. Palik pawlin hotel sung cu an zohdik vivo ih tleirawl kum 14 mi khal an hmu bet. Kumkim lo tleirawl pahnih in hlawhhlang an ṭuannak cu thlakhat a si zo thu an sim thei.\nMi dangdang in an lei ṭheu ih ritheihsii an eiter hnuah nasa zetin an sualpi ṭheu thu an phuangaw, a caan ahcun zianghman an thei nawn lo. Cutin, an itpit lai cu video in an zuk ṭheu an ti. Kum 15 mi leitu le hruaitu kum 16 mi cu palik pawlin an kai. Thailand ramsung ah kumkimlo tleirawl zuar an tam zet ih ṭuanvo neitu pawlin kai dingin an hawl rero lai.\nRakhine Ram Ah Tlawngkai Dingin Hmin An Pe Thok


Malaysia Feh Tum Pawl Puaisa Ralrin Tul - Chinland Today Media\nMalaysia Feh Tum Pawl Puaisa Ralrin Tul\nApril 19, 2012 1:28 pm·2 comments\nFalam Times, Malaysia\nKawlram ihsin Malaysia ram ah tumtahnak a phunphun thawn a ra/feh tu minung hi nitin an um ringring. Chinmi tawkfang lai khal tu ni tiang ah mah le tumtahnak thawn Malaysia lam ah an ra thleng rero lai.\nRam pakhat va tlawn dingah sumpai tam pi a cem ruangah Chinmi tampi hrangah ram leng khual tlawn hi a ol lo na sa. Curuangah Malaysia a feh tumtu le a fehsuaktu Chinmi tawk fang lai cu puaisa tha lo pawl ih kut sungah harsatnak an tong theu.\nA liam cia thla tawk fang lai ihsin Yangon ih um puaisa hrek khat le Malaysia ih puaisa hrekkhat pawl cu kom aw in Malaysia feh a duhtu Chinmi pawl cu tanglam zin (Thailand ram kaan in) ihsin Malaysia ram ah an luhpi. Tanglam zin ihsin ram pakhat va luh hi thil ol lo zet le tihnung zet mi a si. Lam lak ah accident a phunphun le acozah tuanvo neitu pawl ih kaih le khih ton a ol zet. Mi hrekkhat hrang ahcun khual tlawn lai fang hi a harbik lai caan a bang nan Malaysia an ra thlen ngah hnu lawng ah kan harsatnak hi a thok lawng a si lai ti an thei aw. Cucu thinlung tha lo le tangka a duh luar tuktu puaisa pawl an va zum ruangah a si.\nA tlangpi thu cun Malaysia feh a tum nan tangka a nei lo tu pawl cu puaisa pawl hin Kawlram tangka Ks. 150,000 hrawng lawng dil in an feh ter. Asinan Malaysia an thlen ve ten zarh hnih sungah RM 2,500 (Kyat 620,000 kiangkap) ih an tlen awk thei lo, a si lole, tlen tu an neih lo a si ahcun cui Malaysia ih Chinmi/Kawlmi puaisa pawl cun an leiba cu RM 4,000 (Kyats 1,000,000) ah an kaih sak. Cuticun RM 4,000 an pek thei hlan lo hi Chinmi pawl cu cui puaisa tha lo pawl cun hna an tuan ter ih an hlawhman an lak sak.\nLeiba thawn Malaysia a ra thlengmi hi Chinmi pawl cu cui puaisa tha lo pawl cun Malaysia boss pawl hnen ah hnatuan ter dingin an va ap ih, boss pawl cun cui puaisa pawl cu commission (puai-kha) an rak pek. Asinan hi puaisa pawl thotho in an milai pawl cu caan tawkfang hnu ah a thupten an va hruai kir sal ih commission ngah duh ah boss dang hnen ah an va ap lala. Cuticun Chinmi hrek khat cu Malaysia an ratnak leiba an kuan thei lo hlei ih puaisa pawl ih bum kualnak sungah an her aw rero. Sungkhat unau theihmi le um lo, Malay tong le thiam lo, visa le nei lo, kaih le khih le tih fawn si ih a umtu Chinmi tawk fang lai an um.\nCuruangah Malaysia feh a tumtu cun a tanglam pawl hi nasa zet ih ralrin a tha:\n-Tanglam zin hrimhrim in Malaysia feh lo ding.\n-Mai hman mi puaisa pawl hi napin ralrin ding. Puaisa pawl ih simmi thu tam sawn hi rinhlelnak thawn a dik le dik lo cekfel ding. Puaisa pawl ih hminpi (full name), telephone number le inn address pawl famkim ten theih ding.\n-Malaysia ih a um ciami sungkhat unau le rualpi tha pawl hnen ah thu theihternak tuah ta lo in feh lo ding.\n-Malaysia a thleng tu pawl cun thlen ve ten Falam biakinn, asilole, Falam pawlkom pakhatkhat thawn a rang theibik in pehtlaihnak tuah ding.\nTanglam Zin In Malaysia Ra Pawl Harnak Tong\nWesley Bawi le Lily te innsang Australia ram an tlung\nChin’s Got Talent Ahmaisabik Zuamsinnak Ihsin mi 43 Hrilsuak\nFRO in bio-data hrang hna a tuan rero\non April 19, 2012 at 2:05 pm\nHi vek ih theih ter nak na tuah hi a ttha ka ti tuk. Kan Chinmi kilhim awknak ding hrang ih hivek lung put na neih hi ka lo fak zet. Duh sak nak na neih mi parah le Chinmi duhdawtnak na neih mi parah Bawipa’n mal lo sawm vivo seh. Ral rin ttul tuk mi rori a si.\non April 23, 2012 at 6:45 am\nlaimi lak khalah duhamnak in hmun a luah hi cu thin a na zet a si.\nmahlawngte kan upa pawl ih in duhsaknak thawn in thei ter mi le tuah dingih in forhfial mi pompi thiam le rak thlun thei tu hrangah cun buainak hi a mal deu ko ding.Upat nak thawn duhsak tu upa pawl thu ngai thei tu sih zuam ceu uh si.\nkan laimi duhdaw thiam ih ruahnak le can nei mi hmuah cem in thazang suah tento tu upa nan zate tlun ah ka lungawi zet a si.Pathian in thlawsuah malza lo pe hai hram seh tiah thla za lo cam sak.


TLU NAWN HRAM HLAH “MASADA” Pu Nothankap - The Chin TImes\nTLU NAWN HRAM HLAH “MASADA” Pu Nothankap\nFebruary 16, 2019 thechintimesadmin Latest, Myanmar News, NEWS 0\nPu Than Israel a tlawn laiih a thlennak hmun tampi lakih a thinlung la biktu hmun cu “Masada tlang” a si. Hi tlang thuanthu cu a hnuailam vekin a ngan.\nTlangzim rawn pakhat:\nHring-duk nawn Olif color ti mi Olif thinghnah rawng ralkap thuam hruh kum 16 le 18 hrawng suakthuan mino zanga rual cu tlar khatah zakhat zakhatin thuah nga in an ding. An keh lam kutin anmai ram Israel ih tuah mi meithal tawite puak rang mangkhen Uzi ti mi cu hnget zetin an kai fekfek. An hmaiah an lam hawiin, riahse nawn a sinan ruahsannak sang zet nei mithmai thawn khawng ṭheuṭheuin pacang pahra rual an ding ve. Cui mino rual mithmai ah tumruhnak le thih ṭihlonak a lang thluh ti a hmuh tikah an lakih hotu bik pacang ralbawi cu a mithmai a hung pan deuh. Hnangamnak thazang thar nei hluhhlo in a theiaw.\nMino rual hmaiih ding sen thum ben ralkap pakhat cun an hmaiih ding minopawl an hmin cu pakhat hnu pakhat ring zet, cang fohfo in a hun ko. Cui hnuah an vawrh lamih ken mi Bible cu sang deuh ah a thlirter ih aw ring zetin,\n“Israel pawlih Pathian Yahweh hminin thu ka tiam, Masada a tlu dah nawn lo ding,” ti’n Hebrew ṭong in a au.\nA au vek cekciin mino rual khal vei thum tiang an au ve. Cui an thukamnak au thawm cu an dinnak tlangzim ihsin an hnuai phaikuam kimvel ah a thang khawk ruangro. Hi hmunih hivek thukamnak neih hi Israel Cozah in an ralkap training awng mino zate hnenih a tuah ringring mi a si.\nKan dung kum (72 AD): A hnuai ihsin hun thlirtu Rom ralbawi hminthang Flavius Silva hrangah a tlunih ban tumpi phun mi men bangih ding tiautiau, hnah hring thingkung kung khatte hman um lo, a ro-ih ro, sang viahviah tlangpi cu a lu tlun ah rung cim ding vekin a hmu. Cui tlang cu Judea nelrawn ramro ramcar lakah rawkhui bangin amahte’n a ding tiautiau ih pehzawmtu tlangtluan dang pakhat hman a kiangah a um lo. Thilmak zet cu cui tlang cu pi 1,450 a sangih a luzim cu tan bial mi men bangin a rawn derder. Cui rawn cu bawhlung sitnak bualrawn panga tiat lai in a kau.\nTlangzim rawn ih umpawl cun Jerusalem khawpi umnak nitlaknak lam cu lungleng zetin an cuan cuahco. Aw! Jerusalem! Hmuh leh ti ni um hram seh, ti’n mitthli halin thla an cam.\nThisen le Mitthli, Pu Nothankap ih nganmi\nMithi in minung a neh ni: Pu Nothankap


Hallelujah! - Chinland Today Media\nDecember 20, 2008 2:44 am·0 comments\nSiar: Isaiah 9:1-7\nAsinan keimah i ttantu cu a nung ti ka thei. A netnak ah leilung parah a ding leh ding. – Job 19:25\nKumkhat sung Baibal: – Thuphuan 11-16 – Thufim 29:1-7\nHla phuah thiam George Frideric Handel cu 1741 kum ah leiba sam thei loin a umlai ah Dublin ih farah bawmtu pawl in Hla ngan ding hnattuan an pek. Cumi cu leiba kuan thei lo pawl thawngtlaknak hmun ihsin a lenglam ih miluat pawl hnenah Fund hawl theinak ding caan ttha a si. Curuangah cuih hnattuan cu a cohlang ih cawl baang loin a ttuan.\nNi 24 sungah Hallelujah Chorus a telmi hminthangzet Messiah Album sungih Hla pawl a ngan ttheh. Cumi caanlai ah innleng suak dah loin le a caancaan ah rawl hman ei loin hna a ttuan. A hla phuahmi a tthat zia a hmuh tikah Handel cu a ttap kha a hnen-um pa in a hmu. A hmuhtonmi pawl a ruah saal tikah Handel in, “Hih hla ka nganlai ah ka taksa ruangpi ah ka kop aw maw kop aw lo ti ka thei aw lo. Pathian lawng in a thei. Vancungram le Pathian Amah rori ka hmai ah ka hmu ti’n ka ruat,” tiah a sim.\n“Hallelujah Chorus” hla kan ngai tinte’n ka thlarau thazaang a thoter. Nang khal na si ve ding ka zum. Awnmawi ngai nuam men lawng si loin zumnak thawn kan thinlung sangka ong in Isaiah cabu ih in tiamkammi Messiah cu cibai uhsi! Kanmah rundam dingin Messiah cu Jesuh Khrih in a ra zo. “Kan hnenah naute a suak zo; Fapa pek kan si zo. Uknak cu a liang parah suah a si” (Isa.9:6).\nA mawimi Runtu, miphun hmuahhmuah ih Bawi,\nPathian Fapa le milai Fapa;\nSunlawinak le upatnak, thangtthatnak thawn biak ding mi cu,\nAtu le a kumkhua in Nangmah na si.\nA saangbik Pathian laksawng in\na thukbikmi kan lungawinak a tharthawh.\nTangdornak Ih Sunlawinak


Minung Sa A Zuar Ṭheu – Meifar\nMinung Sa A Zuar Ṭheu\nJanuary 12, 2022 admin Leitlun 0\nGerman ram ih um mipa kum 58 mi in minung a that ih an sa a zuar ṭheu. Carl Großmann hi December 13, 1863 kum ah Neuruppin khua ah a piang, a nauhak lai ihsin nauhak danglam zet a si. A tleirawl laiah nunau nauhak kum 10 mi le kum 4 mi a pawngsual ih a hrem ciamco, nunau nauhak kum 4 mi cu a hliamhma tuar loin a thi.\nCutin palik pawlin Carl Großmann cu an kai ih kum 15 sung thawnginn sungah an khum, Thawnginn ihsin a suah hnuah leitlun ralpi a veihkhatnak a thleng ih khuasung mipi pawlin harsatnak phunphun an tong. Inn le lo neilo mi tampi an um ih lamzin kap ah an riak ṭheu.\nCarl Großmann in lamzin kap ih um pawl cu arak that ṭheu, ṭhenkhat nunau cu aumnak inn ah a ko ih a pawngsual hnuah a phunphun in a hrem ciamco ih a that. An innkiang ah sadawr a ong ih sa a zuar, hot dog khal a tuah, khuasung mipi pawl an harsa zet lai caan khalah sa zuar ding arak nei ringring cu mipi in mak an ti zet.\nA thatmi pawl ih an ruhcang le taksa ṭhem cu an khua kiang tiva ah ava hlon ṭheu ih palik pawlin mithi ruhro an sar ringring ruangah an khuasung ah thildik lo aum ding ti an zum. Mihlo khal an um ringring nan rambuai lai a si vekin zohman in an zingzoi ciamco man lo.\nKiangkap um pawlin zanṭim laiah mi ṭap thawm, mi-au thawmvang an theih ṭheu thu palik hnenah an sim ṭheu. August 21, 1921 zan ah a umnak inn sung ihsin mi-au thawmvang an theih ruangah tualsung palik pawlin an va lutchilh ih a ihkhun parah nunau that pekte mi ruak an hmu.\nA innsung cu thihhnai in a khat ih tualthatnak hmunpi ti an thei, Carl Großmann cu palik pawlin an kai ih a sulhnu pawl an zingzoi tikah minung 100 hrawng a that zo ding ti an zum. Amah cun minung 20 a that thu a phuangaw, a sualtuah mi rapthlak zet ruangah thihdaan an orhter ih an that hlan July 5, 1922 ah amah le mah arak thataw, thawnginn sungah awkaw that ih a tualthatmi pawl khal a cipciar in an zingzoi thei nawn lo.\nTitanic Zuknung Sungih Nauhak Te In Tutiang Thlahlawh A Ngah Lai >>>\nAn Kap That


Tulai Delhi Chinmi pawl khawsak daan - Chinland Today Media\nTulai Delhi Chinmi pawl khawsak daan\nMarch 4, 2009 7:20 am·0 comments\nDelhi Chinmi pawl khawsak daan timi ngantu hi Delhi ah kum (10) leng khawsa ve tu a si. Amah le theitawk in Chimi pawl ih harsatnak a zingzawi ih tlun ah amah rori khal harsa tuar ih khawsa a si ve. A ngantu hin ram dang ih um pawl ih theih tul zet tulai boruak le nitin caan hman daan pawl thupi zetin a tar lang.\nThe golden land of Burma tiih kawhmi ram nuam ah Chinmi tampi kan rak um. Asinan 1988 ihsin ralkap pawl in diklo zet in, hremnak a phunphun, hna tuan har sasa, biaknak lam ih hremnak na men lo, rukru le misual tiih puhnak le thahnak tiang kan tuar ruangah ram sungah um ngam nawnlo in Kawlram venghnen India, Thailand, Bangladesh, Malaysia, Singapore le a dang ram ah Chinmi kan thleng.\nKan Chin state ih um mi (500,000) sung ihsin (100,000) lenglo cun kan Chin ram nuam (Burma) kan suahsan. Mi (60, 00) lenglo cu Mizoram le Manipur ah nunnak humhimnak ding hawl in an khawsa.\nA tufang ah Kawlram mi a bikin Chinmi (4200) in raltlan sinak dil in New Delhi ah an khawsa. Mi (1930) pawl cu raltlan ah pawm fel an si zo. Mi (22, 20) lenglo pawl cu raltlan sinak dil in leh result hngak phah in an caan an hmang rero. Mi (620) tluk ih case pawl (pending) zohsal dingih ret an si. Mi (50) hnak ih tam reject tawng an um bet. UNHCR hin kawlram, hrangah 1994 ihsin khan sangka a rak ong thawk.\n1. Delhi ih Chinmi pawl ziangmi rawl an ei, India rawl an ei ve maw?\nAns: Kawlram ih kan ei vek an ei ko. Harsatnak ruangah fang man olbik pawl an ei theu. Sa cuai khat ah Rs-100/- a thleng zik thlang ruangah rawlhmeh thaw, sa lei a har vivo. A um rei pawl cun puri/samosa tivek rawl ah tla an khal thei. Kawl ram ih eivek rawlhmeh le rawl ei a si ti sehla a sual tam lo ding.\n2. Ziangvek inn an luah?\nAns: Harsa te kan si ruangah inn Rs-5,000/-man a luah thei cu mi nung thei ti an si. Room khat ah mi (8) um tla an um. Rawl einak, ihnak, mileng room pawl a bang aw theh tinak a si. In sia te thawnghnih khat man luah an tam sawn.\n3. Ziang vek hna an tuan?\nAns: UNHCR tonglet, UN thawi pehpar organization dangdang ih tong lettu, Call Center ah, pakan kholh, lakphak zem, nauhak khawi, puan cep, computer operator, tidai zem, jean bawngbi aah, puan sawp, Korea pawl hnen ah hnen um tuan, gate kiltu, Security, thil aah tivek hi a tlangpi thu ih tuanmi hna a si. Cumi lo UN lam ih tawlrelmi tampi hlawhawk nak a um. Mi 380 ah mi 14 in thaten hna an tuan thei ih mi 107 cun an tuan thei lo ih mi 259 hrawng cu hna tuan lo le tuan ding neiloin an khaw sa.\n4. Ziangzat an hlawh?\nAns: UN lam ih tonglettu pawl hin nikhat Rs-500-600/-tivek tla an hlawh ih a dang refugee organization le section dangdang ih hna tuan pawl in thla khat ah Rs- 4000-5000/- vuakvel an hlawh ban. Culo, Call Center ih hna tuan pawl in Rs-8000/- hrawng an hlawh nan thate a tuan suak thei an tam lemlo. Cun, computer thiam le tongthiam pawl in thla khat ah Rs-5000/- vel hrawng an hlawh ve. Culo, vai lakih han tuan pakaan kholh le hnen um tuan le puan cep pawl cun thla khat Rs-3000/- hman cu an hlawh thei lo caaan a um.\n5. Harhdamnak lam ah buainak an tawng theu maw?\nAns: Hna tuan, rawl thaw ei thei lo tiah damlo an tam zet. Asinan, raltlan hrang ahcun man lo ih zohawk theinak hmun tampi a um, sivai khal paisa tul lo ih ei a theih ih a nuam zet. Khat lam kau ahcun sivai mi an pek tikah pum naa hrang le ha naa hrang sivai tla a rak bang aw theu. Siman khung cin le si tha cin cu kan lei theilo. Sivai leinak man pawl cu harhdamnak lam hotu pawl hnen ah dil sal a theih. Siivai leinak man pawl cu bill leh theih a si. Asinan, bill sal ding ah buainak tampi an tawng theu.\n6. Zirnak lamah ziangtivek in nan um?\nAns: Zirnak lam ahcun a tha, India mipi pawl hin mirang an hmang tuk ih thanso a ol zet. Cun, kan Chinmi phunsang tlawng kai thei cu mi malte an si. Phuhrek ihsi phun 12 tiang kai cu mi tampi an um. Sungkua tampi cu tlawngtha ah an fate an ret thei lo ih refugee ca zirnak tivek ah an fate ca an zir ter, cuang khal cu a tha zet thotho nan duhthu a sam lo deuh ti nak a si.\nNauhak 282 leng hmaitawn thusuhnak ahcun nauhak 69 pawl cu thaten tlawng an kai thei ih mi 151 cu an kai theilo. Mi 72 tluk cu zir sunzawm thei nawnlo in an um.\n7. Ram dangmi si ruangih nautatnak tuar thu ah teh…ziangtluk?\nAns: Tawn tengteng dingmi a si ko. Vai pawl in kan Chin fala hi an zoh duh hleice. Tlangval thenkhat nautatnak ruangah vuak, thawi an tawng theu. Kawlrammi pawl hi Nepal zuar aw pawl ah in ruat theu ih nepali tin mi an ko theu. Culole, bahadur (micak) tivek in nautak tuk in mi an ko theu. Vuakvelh tuar tampi an um. Fala then khat cu vai tlangval pawl ih hmuhsuam le nautat a phunphun tuar an um. Harsatnak cu rel ding tampi a um nan rel cawl ding a si lo.\n8. Delhi khawi tawk hmun le veng ah an um?\nAns: New Delhi ih kan Chinmi umnak veng pawl cu Janak Puri kulh sungah a si ih Budella, Hastal, Vikapuri District, Jevan Park, Mahindra Park, Sitapuri, Bindapur, Chanakya Place, Chanakya Puri, Uttam Nagar, Asalatpur veng pawl ah an um. Delhi cu 1483 sq a siih mi 14 million populations an si.\n9. Delhi ih Biak inn le Fellowship pawl in sim thei pei maw?\n2. Chin Christian Fellowship\n3. Chin Believer Church\n4. Lai Christian Church\n5. Delhi Matu Christian Fellowship\n6. Matu Christian Fellowship\n7. Zomi Christian Fellowship\n8. Delhi Zomi Church\n9. Burma Christian Association\n10. United Pentecostal Church\n11. Living Faith Baptist Church\n12. Gospel Baptist Church\n13. Seven Day Church (1)\n14. Seven Day Church (2)\n15. Mizo Fellowship\n16. Assembly of God\n10. UNHCR in ziangtluk Chin raltlan pawl a bawm?\nAns: UNHCR ih a bawmmi 10% hrawng an si. Mi 70% in rawlhmeh hlawnmi le mi rawlhmeh duhlomi sam dingin zan sim hnu ah an tawi an vak. Mi 72% pawl in thlatin 3000 hnak ih mal an dawng. Bawmtu neilo le UNHCR ih a bawmlo/bawm nawn lomi 90% an si ih UNHCR ihsin zianghman ngahlo le theipi lo 40% hrawng an si ding a zum um.\n11. Delhi ah mi ziangtluk thi hlo an um zo ding?\nAns: A phunphun damlonak le vansiatnak ih 1999 ihsin 2007 khan mi 30 leng an um zo.\n12. Sungkua ziangzat ram dang an feh zo?\nAns: Kan dung kum 2007 ihsin ram dang feh (resettlement) a laar hleice ih tui 2008 thleng ahkhan sungkua le mimal feh a zaten mi 435 hnak ih tam a feh suak zo ti a si.\n13. Tu lai hi ziangtin si, ram dang feh an um ko maw?\nAns: UNHCR ih a ngai pawimawhbik cu Family pawl an si. Cu mi theh ah nuhmei, Fala single, kum kimlo tivek ih then an si. Mipa single lo hmuah cun ram dang ih kuat rero an si. Tu ah mipa single pawl khal resettlement hrang interview kawh thawk rero an si thlang nan ram dang feh suak zohman an um hrih lo.\n14. Kum 2010 ih interview ding pawl kha 2009 ah an thawn theh timi, kan theihmi kha thudik a si ko maw, ziang ruangah si?\nAns: Aw, thudik si ko nan, zohman in ziangruangah an thawn timi an thei lo. Mi thenkhat cun India ih commonwealth Game um ding ruangah tivek in a phunphun titi a um nan, felfai te ih thutheih a um lo.\nNew Delhi Ih Ka Mitthli\nKawlram runtu Chinmi pawl an si\nRaltlan sinak ih Australia ram na thlen tikah\nMalaysia Ah Nuam Men Ih Nunau Hnatuantermi Runsuak


CAM cuh tu ding Pu San Thawm Thang na Vote ṭul nak san | Falam Online Media\nCAM cuh tu ding Pu San Thawm Thang na Vote ṭul nak san\nPu San Thawm Thang hi, Pu Sa Tin Mang le Pi Za Nei Zing tei fapa a si ih, a nupi hi Pu Tlan Kar le Pi Lawng Thui tei` fanu nautabik, Nu Thian Nei Kim (Hmuntha khua a si) a si. Fapa unau 6 le Fanu 2 a nei.\nKum 1963 ah Falam peng Selawn khua ah a suak ih 1982 kum ah Leilet khua ah an vai. Tu ah, Kalay Myo Taungzalat ward ah an um ih tukum in Kalay Myo ih an umnak kum 11 a kim a si.\nFimthiamnak lamah Falam khawpi ah 1983 kum ah phun 10 a rak zir. Anau hak lai ihsin mahte todelh awk tumzetmi a siih, kawlram hmun dangdang, India le Nepal, China le Thailand lam ah sum hawlih khual tlawng ṭheu a si. Hmuh tawn nei tam, mifel zet a si.\n2011 ihsin Kalay Myo, Taungzalat ward ah Bike thilri dawr ih kan mino pawl hrangah, hmathlir neiin leknak (Gym le Betmanton) stadium khal sumpai tampi cem liam ih bulpakin tawl rel theitu khal a si.\nKawlram a cozah ṭhatlonak ruangah anu apa ti um lo in Mizoram ih an ṭuan duhlo hna hmuahhmuah ṭuan in kan um lai ah mi tampi damlo in thihnak tiang kan tuar. YMA in veng sungah ruang luh in siang lo ih a then unau ruang latu hman um lo ih, sizung mithi retnak ih kan um laiah Pacang zetih kan unau ruang in tuamhlawm saktu, a theih dandan ih in humtu le kawlram tiangkhal ruang kan tlun theinak dingih tuan vo rak la ringring tu pakhat a si ve.\nKawlram mipawl YMA ih inn san in siang loih kan mangbang lai ah si seh, Kum 2003 kawlram mi dawisuah runpi lai ah, mitthli canghnap thawi kan um lai khalah Central YMA hruaitu le veng ṭhen hotu pawl hmai khalah ral tha zetih miphun rak dinpitu le lo theih loih dawi tlung mipawl, an tlunnak ding Motor le sumpai tianghman zanlai ti um lo ih, rak buaipi tu khal a si fawn.\nCun LCF Aizawl ah President OB hna dangdang kum ziang mawzat rak tuantu a si.\nCun pakhat ka theihmi cu, Aizawl Bethesida sizung neitu hin Miphun a duhdawt le a rin um nak hi a uartuk ruangah a sizung ah kawlram mi, mi harsa rori ti ih a simsak mipawl a lakih sizung um ter ding a rak tiamih mi ziang maw zat khalin ham thatnak an rak ngah phah zo a si, a nih hi a thlennak hmun tin ah Miphun hrang hnatuan nak ah hotu a silo hmanah zoh thim tlak zetih pum pe aw tu a si.\nLairawn a thlen hnu khalah Lairawn ah pawlkom kan neih sun Chin Pawlpi ah a thei tawkin a rung hmang aw ih tu ah hin Central Chin Pawlpi ah Secretary hna, Lairawn, Falam, Hakha, Mizo Kohhran 300 tlun tuan tlangnak Relief Pawlkom khalah Secretary, le Kalay Myo Christian Thlanmual Commitee khalah Sumpai kiltu (Treasurer) a si.\nTuihlan ih an buaipi zetmi, Kalay Christian thlanmual Ramri cuh awkmi thu buai khal, tu ah khuangkulh ti fel thluh a si zo.\nKum 2011 sin damlo mangbang thisen oek ṭul pawl bawmtu khal a mai hoha nakin tluangten a feh hnu ah Miphun hmin ih fehpi a duh ruangah Chin Pawlpi hnenah tuanvo pe in tui ni tiang Pu San Thawm Thang ih keneh thlun in a feh rero a si.\nFalam, Hakha, Mizo țangtlangih hnatuan nak CCRF Chin Christian Relief ti ih kan rak theihmi khal cu tu ah Register a si zo ih himi hmin hin kan unau Kachin, Paletwa raltlan pawl le Kalay Myo Hakha le Tio innkang ruangih harsat tuartu pawl khal bawmnak pe a siih, Kachin Refugee Camp tiang rori khal amah feh ih, kan Chin thuan thu in ti mawitu a si. Politics lam ah hin Kum 2010 rampi hril awknak ah Individual le NLD rak bawm in nasa zetin a rak tang.\nKum 2015 khalah Pawlkom rinsan tu pawl in CAM le Zatkuat Lal ti vek tla cuh dingih sawm rero a rak si nan Kalay Myo ih a umnak kum 10 a kim lo ruangah a tel lo. A si nan MP le veng Lal hril awknak ah Commisionar in tuan vo a rak pekmi Miphun dang khalin an tihzah le rinsanmi pakhat a si ve.\nZIANGRUANGAH (CAM) A CUH TI LE\nKohhran le Luhmuhzi Pawlkom ihsi Miphun hrangah hlawhtinnak taktak hmuh dingih tuan theinak lamzin a mal tuk ruangah Pathian ih pekmi a vission ti hlawhtling dingin tum tahnak hngetzet thawn Chin Mipi hrang Politics hruangsung lutin CNLD Party ih sin CAM tokham a run cuh ve nak a si.\nSagaing CAM si ih tuansuak dingih a tumtah mi pawl\n1. Chin Miphun hngetkohnak dingah Chin Nunphung, Calai, Pupi Leiram humhim ih kan covo diktak ngah dingin.\n2. Chin zate fumkhawmtu Commitee dinding.\n(a) Laimi umnak Leitlun ram kipah Sub-Commitee din Camp Adviser ret vivo ding.\n(b) A ṭulnak hmun zate ah zung le hall pawl neih thluh tum ding.\n(c) Chin Mino zirnak, Lekpannak, Hnatuannak ding ram sung ram lengah hawlpi ding.\n(d) Ram leng Company Pawl le bulpak pawl thawn hnatuan tlang thei dingih hmalak pi ding.\n3. Chin Miphun suahkehnak bulhram hawl suakih kan Orginal ṭong, Thuanthu pawl hawl suak dingin.\nHi a thuan thu tawi le Manfesto ih sin kan hmuhmi cu, Zir sang Degree nei thatha ti aw pawl hman ih an ruah le theih banlo mi vission a nei ih cu mi tumtahnak tuansuak dingin a rinsan awknak hi a si. Mi bawm ruangih a ngahsal nak dinglam silo ih bawm lo ruangih an parih harsatnak a um ding kha a ruat sawn tu a si.\nKan sim zo bangin a nih hi sum dawnnak lam biaknak lam le kan Mino hma thlirnak lam khalah Policy nei tha le kan Chinmi Hrin hnam dangdang lak khalah rinsantu nei tam hmel theih neitam le mi raltha, Chinmi kilkip thansoh nak dingih kan tul sammi in silhkhahsak dingin ni hlawh oelh le neih siah heu ih in dinpi ngamtu ding a si.\nCAM cuh ṭhen khat hi cu tuihlan ah kan Soceity le harsa bawmnak mangbang can khal khawpi venghnen Miphun ai awih ih lang dahlo tokham duh ruangih rung ti lar aw tla an si. A sinan Pu San Thawm Thang hi cu a tuan taktak kem maw tiih buai ding a um lo, kum 20 lenglo Miohun rian ih zoh thim tlak nun hmangtu Chinmi dik tak a si fawn.\nMi ih palbet le nautat thleidan kan si kan ti rori mi phunrit khal CAM a tuantu ding dik tak Pu San Thawm Thang kan hril tlin ih kan Miohun le kan ram kan ṭuan ter a si ah cun kan phurrit tampi in sawng ding a si.\nCuruangah a Manfesto “Lungrualnak cu cahnak” Mai kungparah par uh ti bang tukin Chinmi kan oar mawinak a lang thei nak dingah kan Chin mipi in Pu San Thawm Thang hi tling tengteng dingin tangtlang uh si ti’n kan lo sawm a si.\n← Israel ram ih Falam Tlawngta pawl Harsa tong\nFalam ah Dat-Laih nak in Mi Pakhat A Thi →\nFalam : Lungpi Q hmun ih umtu mipum 800 kim zik thlang\nDecember 6, 2020 December 6, 2020 Ni Hnem Sung 0\nFalam ah Covid 19 mina thar an hmu +Thuthang tawi lawrkhawm\nRev. Dr. Martin Luther King Jr. le Civil Disobedience – Henry Lairam Vapual


HnamTenau tiih Hmuhsuam awnak pawl hi Bansan a cu zo | Falam Online Media\nKan dung thla 1-2 liam zo ah Rangoon um India mino pawl in kala ti`n ko an duh lo nak lang terin online campaign an tuah.\nRak lungkim pitu an um bangin kala cu kala an si ko rak titu khal an um thotho. Hmin timi hi identity pakhat a si ve ruangah kan duhlo an ti hnuhnu cun ko lo mei ding ti`n ka ruat.\nTuhlan ihsin Zo lei mi pawl ih ṭong cu ‘Pacipaca’ ṭong ti`n kan ti ṭheu. Cucu Latu kan si mi a theilotu pawl ih ko dan ding a si. Himi thu ah kei mah rorin ka tong mi, ka hmu mi le ka theih mi mallai ka sim duh. Huat mi le remawlonak nei ruangih ka ngan mi a si lo. Ka thinlung sung ih um mi ka sim duh sawn mi a si.\n1952 kum, Saikah Khua ih Zomi Baptist Convention ZBC (atu CBC) an rak din ṭum ah, Tlantlang ih Rev. pakhat cun “Zo timi hmin cu Thantlang peng ih um miphun niam pawl an ko nak a si ruangah Zomi tiah hmin pek lo ding” ti`n a sim dah mi cu ca sung khalah khum in a um.\n1996 Kalay university ka kai lai ah Lautu, Mara, Zophei tlawngta thar pawl hmuahnak kan nei ṭum ah Upa pakhat cun “Hakha kan thleng tikah nan nih Zo sia pawl in ti ih in thawi, in vuak ṭheu tin a rak sim dah.”\nFalam ih ka rak um lai ah Pitar pakhat in thu in ruah ih, thusutnak ka nei tinten “nan nih Zo pawl cu” tin a nawlh sal cingcing. Kei khalin Zo timi ṭongkam a hmang tamtuk ruang ah “ka pi, Zo lei tiih na sim rero mi cu a san na thei maw?” tiah ka sut tikah ‘ka thei lo’ ti`n in let. Asan theilo cingin mi ṭongdan vekin a rak sim ve men mi kha a rak si. Cumicu, Hakha le Thantlang peng um pawl ih in ko dan a rak theive ruangah “nan nih Zo lei” tin in rak ko ve men mi a si ticu a lang fiang.\nFalam ka um lai ah Lautu ṭong hi Pacipaca tin an ko ṭheu. Laizo ṭong hmang lo mi, Falam tlang ṭong, ṭong lo mi pawl khalin “nan ṭong cu vate ṭong a bang” in ti. Kei khalin “phunhnam dang, ṭong na theih dah lo mi hmuahhmuah cu Pacipaca na ti ṭheh ding maw si” tin ka sut tikah ṭong ding a thei lo. Capohnak men a si tin cu a ṭong ko nan, nehnor zawngin a ṭong mi a si.\nKeimah pum pak\nKaren nupi ka nei ih kan nu cun Zo in ti dah lo. Pacipaca tinkhal in ko dah lo ih ka si nak te in theithaim tin ka ruat. Fapa ka neih ih Sean Min Vanauthang tiah a hmin ka sak. Lautu ṭong in cu Sean Min Vawothaw ti a si. Thleng a ṭulsaal ding maw ti cu ka thei lo. Kan ṭong pawl khal hi ṭawmaw theih mi a tamzet ding ka zum.\nMiphun pakhat kan si ve ih umnakding khua khal kan nei ve ruangah Lautu ti cu Lautu tin ko ding a si ko. Lautu ṭong kha LautuṬong tin ko ding a si ko. Lautu umnak pawl kan sim tikah Lautu ram, Lautu leilung tin tiding a si. Upat zah tonaw in a si mi cu a sidan vekin tuah/sim ding a si. Kawl le hnamdang/ramdang pawl in zingsiarlo le in nautat mi kan duhlo vekin kan mah le kan mah khal ziangsiar lo le nautat awding a si lo.\nKan pu kan pa san ah hmuhsuam phun in Zo sia, pacipaca in ti ṭheu mi cu kan nih santhar nonawn pawl in ban san ding a si thlang. Kan hmin khal a si lo. Kan ṭong khal a si lo.\nCuruangah duhdawtmi U le nau pawl, ka sim duh mi cu kan nih Lautu pawl hi Hakha, Thantlang, Matupi le Ann peng ih khuasa mi kan si. Nan unau vekin in zohkhen uhla in duhdawt ko uh ti`n thieter phah in, ka sim sual mi um pang si le in ngaithiam hram uh tiah zangfah ka lo dil a si.\nSalai Aung Myint\n← Lamziin Kauh nakah Sui Kawp Lungto tamzet an hmu nan Laih an Kham Thok\nṬulsammi a um ruangah Falam Innhmun Dilnak Form leitu Paisa fai in an khirh saal →\nGuwahati ih kan Chin mi Mipum 26 kaih an tuar dan\nSeptember 13, 2021 September 13, 2021 Ni Hnem Sung 0


Biaknak Lam - Rev. Dr. Lal Tin Hre - Chinland Today Media\nBiaknak Lam – Rev. Dr. Lal Tin Hre\n1) Na profile kimcang deuh in:\nNa hminpum le duhkawh\nKa hmin cu Lal Tin Hre a si ih mual in liam san zotu Capt. Tai Thio ih sak mi ka si. A hminsak mi hmuahhmuah lakah a sak hmaisabik ka si hmang. Kan Lai mi tamsawn hrangah cun “Pa Hre/Saya Hre” tiin in ko nan hnamdang pohpoh “Hre” sal thiam lopawl cun “Lal” in ti. Bible tlawng ka kai tirte ah cun Mirang hmin “Albert” tiah ka rak sakaw dah. Asinan, ka thinlung ih thil pahnih a um ruangah tu-ah cun ka hmang nawn lo. Pakhat cu ka hminsaktu ka pu ih sak mi hi a famkim tawkin ka thei; a dang cu miphun dangpawl in Lai hmin hi an hmin hmaiah an ret ka hmu dah lo. (Mirang hmin nei pawl ka demnak a si lo, keimai ruahnak men a si). Lai mi si ruangih hnam dang hmin lak/cawn ciamco a tul mawsi tiah ka ruat. (Kan ram dinhmun zohin tu-ah cun ram hnihnak ihsi ram thumnak fehpawl cu Mirang hmin lawng si loin Lai hmin hman a phunphun an nei ti kan thei; a `tul ruangah kan ti ding maw!)\nSuahnak khua: Laitlang, Falam peng, Falam ihsin peng 13 a hlatnak Cerhmun khua ih suak ka si.\nNu le pa: Ka pa cu Thang Tin Pum (1984 kumah mual in liamsan), ka nu cu Ngun Nei Sung (in dampi ngiaugngi lai). Ka pa le ka pu hi Cerhmun khua-ih Pathian rak awi hmasabik lakah an rak tel.\nSempi ulenaupawl: Unau 6, mipa 3 le nunau 3 kan si ih kan upabik (nunau) in thihsan zo.\nRawlhmeh duhbik: Laimi tamsawn ih kan duh mi Vawk sa ka duhbik ve; asinan, vawk sa hua deuh nat ka neih ruangah a thau lam cu duh cingten ka supaw `tento. (Supawk thei lo can khal ka nei phahphah).\nNa thuken: “Pathian ih i hman duhnak zawnih pumpekawk” le “Midang hrangih thil`tha ka tuah thei mi tuah”.\nHuatbik mi: “Mi tiawter tuk pohpoh” (milian khal neiawter tuk, thlarau mi khal thlarau miawter tuk, thiamnakdangdang nei khal thiamawter tuk, tvp). Cun, mai lamkalnak thei cuca loih ziankimih hrawlhawk tum vivopawl khi ka huatzawng tak an si.\nDuhbik mi: Keimai tlin lo mi, “Ruahnak picang, nundan tluangtlam” (Highly thinking, simple living) an ti mi khi ka ngaisang.\nZiangtik in ca na rak ngan thok? Tahan Theological School (College) ah Bible tlawng ka rak kai 1978-1981 ihsin malte ten ka ngan pherhpho.\nNa ngan hmaisabik cahram hi ziang a si? Khuitawkah a rak tel?: A cekci ka vun thei nawn lo, FBC ih rak suah dah mi TLEUNAK makazin sungah “Thawhsalnak” ti thupi ka ngan mi cu ka vun mang lai. Cukhal cu cafang pakhat in rak thlengsak thuah a si. Kristian Thurin tiih ka ngan mi cu Kristian Thupom tiah in rak thlengsak dah. (Cafang rem le thleng cu editorial board ih ti ding hrimhrim a si ruangah za-ah-za in ka lung a kim).\n2) Na suah hmaisabik mi cabu ziang a si?\nSiangpahrang Khualbuk (The Royal Inn) kha ka Lusei `tawng ta ka let ih FSLS (tu-ah cun FCCLS) in 1984 kumah in suahsak.\n3) Cabu paziat na ngansuak/suah zo? Ziangpawl an si? Bu 10 ti ding tluk a si ke cu!\n01. Siangpahrang Khualbuk (FSLS, 1984)\n02. Tulai Khawvel le Pathian Thu (Beirual Thupi, Falam Synod, 1986)\n03. Nupi tha`thum (Chin Synod, 1999). A cekci lo deuhih leh mi\n04. Kristian Thurin Zirnak (FCCLS, 2001)\n05. Thukham Thar Hrilhfiah: Thesalon Cakuat (Chin Synod, 2000)\n06. Samaria Nunau (YCCF, 2002)\n07. Kristian Nunze Mawi (Beirual Thupi, Falam Synod, 2008)\n08. 1 & 2 Thesalon Cakuat Simfiangnak (Hre Kio Commentary Series, FBP 2009)\n09. Leitlun Mi Ropipawl (Falam Synod PYJC suah, 2009)\n10. Nupi tha`thum (Revised and Enlargred), suak cing ding. (Leh mi a si nawn lo, a hmaisa ta sirhsan in cabu dangdang ta ka bet vivo ruangah a lettu ka ti nawn lo ding).\n4) Cahram (articles) teh ziangzat na ngan zo? A cekci cun ka thei lo nan 50 hnak cun a mal lo ding. Lai `tawng le Mizo `tawngin ka ngan tambik. Pathian thu, calai lam le khawtlang nuntu khawsakdan thupawl an si bik.\n5) Falam calai market hi ziang a bang? Cabu suah hi zongsang ding ci a si tin na ruat maw? Tu hrihah cun kan (Falam) calai market cu a niam deuh lai in ka hmu. Sumpai lam cun a hlawknak (a miat) beisei ding cu kan si hrih lo. Mipi in ca an siar takah tiih mai liamkuan (a sungkhan) ih suah kan `tul deuh lai. Kan mi hmaisapawl khalin cu mi lungput neiin an rak suah a si ding ti ka zum; an miat ciamco ka zum lem lo. Asinan, tuvek tiang dinhmun in thlen hi a `thahnem tuk ka ti. Cabu hi a tam thei bikih suah thei sehla, kan siar cingcingin ka hmu.\n6) Ca na ngan tikih harsatnak na ton mipawl? A tawinak cun tikcu pek hi a harbikin ka thei. Mah le hna`tuan nei cio kan si tikah cangannak dingih tikcu pek hrim lo cun ruahnak thar (idea) ngah a theih lohli lo. A thlarau co ta ciamciam hnu lawngah ngan ding a ra suak deuhin ka thei. Tikcu ka ti tikah ruahnak thar suak thei dingih ca dang rak siarnak tikcu khal a tel.\n7) Ca na leh tikih harsatnak na ton mi pawl? Phun hnihin ka tawng. Pakhatnak cu Mirang `tawng ka thiam tawk lo. Kannih cu Bible (Pathian thu) lam hman mi `tawngkam thawn kan naihaw deuh ih subject tin hin anmah le `tawng koseh an nei cio ih kan theih ban lo mi, Mirang `tawngah ka harsa `theu. Pathian thu lam relnak (theological terms) khal a tharthar a suah vivo tikah kan `tawngih vun retdan thiam a har zet. (Tu hi ka `tuannak department in Reformed theologian hminthang, Donald K. McKim ih ngan mi Westminister Dictionary of Theological Terms cu Kawl `tawng in suah kan tum). A pahnihnakah, a thu hlo cuang si loin kan `tawngih mawi le remsawn vun hawl lohli hi har ka ti. An ngan vek cekci ih leh (literal translation) hnakin a sullam phawrh ding zawngih leh (equivalent translation) a `tul can a tam zet. Curuangah, cahram siseh, cabu sisehla, vei sawm sahra ka zohsal, ka remsal loah cun ka suah ngam lo. Cuticinghmanin lehnu ih ka siarsal tikah ka rak hman mi hnakih mawi le `thasawn `tawngfang ka sarsal `theu.\nFalam calai a thanso vivo theinak dingah ziangpawl a `tul tin na ruat?\nPakhatnak, ca/calai hi ngainat/duh taktak a `tul. A sullam cu zo-ih suah mi khal, ziangvekih an ngan khal le siar thotho ding. Kan rak buaipi lawk mi (tu ah cun a buaipi zawngin mi pitling cun an fehpi nawn lo, group mail khalah hi thu hi a buaipi zawngih ngan lo dingin an ti zo mi), “O” le “Aw” thu khalah mai duhzawng a si lo ruangih siarsakaw lo tivek cu calai duh taktaktui tlungput a si lo tiah ka ruat. A siar thiam hrangah Kawl le Vai ca hman kan siar; Hebrew le Greek tiangin mawle! Mirang ca hmanah British English le American English cu an ngandan bangawk lonak zawn tete a um ve, an siarsakaw `theh thotho; hnam pitling an sinak a lang nasa.\nPahnihnak, siar ding `tha cabu, lole, cahram hi tampi’n suak phawt sehla. Ca/cabu ti mi hi mai irawm suak tengteng an si `theh lo, `tawng dang ihsi leh mi cabu le cahram tampi a suah a `tul. Kan umnak Kawlpawl ih suah mi cabu zozai khal hi leh mi a tawr in a tawr, cabu hrekkhat phei cu leh mi ti hmanin an ngan lo, anmai duhnak zawnte vial an lak mi a um ih a ngantui hmin an bun mai. Arcal tia hman ca ngan loin calai thu rak buaipi ciamco kan `thahnem lai ih, `thanso ngaihnak a um tuk lo. Ca/calai hi mahih tawnteh (experience) a si ti theih a `tha. Kan bangawknak lam cu 95% hnakin a tam lam ding nan kan danglamnak zawnte 5% hnakih mal hin Kawhhran ihsi thawkin kan politics tiang a hnawihnih `theh ih a pawi nasa.\nPathumnak, Kawhhran (pawl) le calai hi a fehkawp ding a si lo. Calai cu zate ta a si ih Kawhhran cu a sung um vial ta a si. Kawhhran pakhat fehpidan hlirih calai fehpi tum cu a dik lo ding. Cui Kawhhran fehpidan lo vekih cangan mi pohpoh lei/siar duh lo dinhmun tiang kan thlenah cun pawl thinlung (denomination spirit) thawn calai kan fehpi tinak a si. Cuvek lungput kan neih ruangah calai fakselnak (literature criticism) tla cu a tuar in kan tuar thei lo, mi bulpak `thuatawknak lamin kan la ih a pawi zet. Hi zawn hi kan `tanlaknak ding pakhat a si lala. “Makazin” hrekkhatah “`thuatawk” ti `tawngfang ka hmu duatdo `theu.\n9) Canganmi pakhat in cangan hi a pumcawmnak ah ziangtin a hmang thei ding? Ziangpawl a famkim a tul tin na ruat? Kannih Laimipawl hrangah cun cangan rori ih pumcawmawk ding cu ka ruat ban hrih lo. Ziangahtile, kan zate hmanin ca/cabu lei khal nungna cawmawknak tlak a tling lo ding. Amahlawngte, Kawl `tawng le Mirang `tawngih ngan thei hrangah cun cawmawknak tlak a si thei thotho ding tiah ka ruat.\n10) Calai hrangih na sunmang, na seherh mi le na duhsaknak pawl? Sunmang ti hi kan hmang nasa ih Mirangpawl ih vision an ti mi khi a si hmang maw? Daydream khal an nei thotho ih duhthusam/saduhthah tinak khal a si. Calai hrangih ka saduhthah pawimawh tetepawl:- Pakhatnak, kan ca hi calai dang vekih zir, zingzawi, hliakhlai tlak le khaisan tlak calai a si ve. Kanmah (Laimi) hman si lo, Mirang hrekkhatpawl in PhD tiang an ngah theinak khawpih zingzawi le zir tlak a si ruangah zir bet ding tampi a um ti theih hmaisak a `tul. Kum 80 sung kan rak hman zo mi tivek phun lawngin a ngah lo. (Cuti’n kan ti nan, kan theih lo sungte-ah a zingzawitu le hliakhlai paihtupawl tidan thotho in in hruai rero ti kan cangan mi zohin a theihtheih mai). Ca ngandan fumfe (consistency) um loin duhduh ih ngan ruri hi calai `tha kan ti asile thu dang sisehla.\nPahnihnak, kan hruaitu hrekkhatpawl ih an tuah rero vekin kan ca hi phun hrek ihsin university tiang zir tlakih khaisan theih a si ruangah nasazetih zuam sinsin dingin ka duhsak. Calai lamih thu thar hla thar, hmuhsuah hi a `thanso vivonak ding tawlreltupawl hi calai siatsuahtu an si lo ti hi hminsin a `tha in ka thei. Calai siatsuahtu diktak cu ca siar paih lo, ngan paih lo, kan `tawng hnakin `tawng dang uarsawntu le mai duhzawngte lawng siarpawl hi an sisawn. Ziang phunhnam khalin an calai hi an rem, an thleng ih a mawisawn an hawl vivo.\nPathumnak, kannih Pathian thu zirnak lamih fehpawl in kan Lai `tawng rori in BTh le MDiv level tiangin Pathian thu (theology) lam cabu ngan in, kan `tawngin degree pe-aw thei sehla. Asinan, cukhal cu a hmin men si loin quality nei deuh lawlaw si sehla. Mithiam `tha`tha le sumpai nei, mi pe-aw tete kan nei vivo ih ni khat khatah cun kan hlawhtling leh ding ti ka zum.\n11) Calai lamah cangvaihnak na rak neih mipawl? Calai lamih `thangso zet, Mizopawl ih tuah mi Calai Seminar tikvekah (Tahan ih Bible tlawng ka kai lai) ka rak tel `theu. An fakselawk natsatdan ka thei `theu ih cangantu hrekkhat cun an hua ding hmang ka ti ih ka tuk a rak sum zuakzo `theu; asinan, an hua lamlam lo. Calai lamah an rak sang nasa ti ka hmu. (Ka theihsun ah cun cangantu pakhat, Pastor cu a cangan mi an sawisel nasatuk ih cui hnu cun calai seminar ah a tel duh nawn lo an ti).\nKawlphai ih a um mi kan Kawhhran (Presbyterian) ihsin kan (Falam) thu le hla a `thansonak ding ruatin Hnam thansonak Ngaihtuahtu Pawl (HTP) hminin 1981 kum ihsin calai seminar kan rak tuah thawk ve. Cuvek phunin Tahan le a kiangkap ah calai seminar tuah a si `theu. Culaiih in rak hohatu lakah Pu Dar Lian Sel (B.A.; M.Div), Tahan le Pu Van Lal Ven, Hmun`tha cun mual in liamsan zo. Ka theih sual lo asile Hmun`tha khua (tu ah cun Vengpi) Biak inn ah kan hmang hmaisabik. Dr. Za Hlei Thang, Pu Van Lal Vel (tleicia) le Upa (Rev.) Khuang Hlei Thang in cahram an rak ngan; kan nuam zet. Biak inn tualrawn ah pitar pakhat in Dr. Za Hlei Thang a biak (a cangan mi par ihsi a salhsuah) ciamco lai tla ka mitthlamah a um lai. Pu Za Hlei Thang ih thinsaudan le fimdan kha cutawk ihsin ka thei thawk.\nKawhhran ihsin sumpai malte te bawmnak kan ngah ih kum tin deuhthaw calai seminar kan nei. Tawkfang a rei deuh cun Tahan lamah hmun khat, Letpanchaung lamah hmun khat tiin `tum hnih kan neih tawk a tam. Ziang Kawhhran ti um loin Kawhhran dangdangah kan `thumaw mai. Seminar lawng si loin Calai Fellowship tiin hmin dang bunin pawlawknak kan nei bet. Fellowship ah cun a ca ngandanlam hnakin thupi kan tarlang mi kan relkhawm tamsawn. Cui seminar le fellowship hohatu (convever) dingah kawmi`ti in in rak duhsak `theu ih tel lo theih loin ka tel ringring. Cahram ka ngan tawk khal a um `theu.\nBaptist Kawhhran ih hoha mi FSLS ah kan Kawhhran ihsin palai ah rualpi dang thawn in thlah ih kum tawkfang zet kan `tuantlang. A hlanih ZBC Hla bu an rak ti mai `theu mi “Kristian Hla bu” tawlrel khalah rualpi lakah ka rak tel `theu. Baptist lawngih hman a si lo ruangah “Khristian Hla Bu” tiih thleng a si. Hla lawng si loin Nauhak ihsin Pitling Sunday School tiangin kum rei lote sung kan `tawmaw. Thuhla dangdang a um ruangah tu-ah cun zirlai bu khal mahte ciar kan tuah. Rev. Dr. Hre Kio ih leh mi Bible remtu (Revised Committee) lak khalah in telh ih ka tithei tawk cun tha ka thawh ve. A tlunih ka sim zo vekin Thukam Thar Simfiangnak (Hre Kio Commenatary Series) khalah bu khatte cu ka ngan hnohno kha. Ka ti thei ding a umah cun `tuantlang vivo ka tum.\nChin Literature Forum (CLF) a rung ding lala ih a din ni khalah ka tel ih tutiangin EC member ka si. Calai `thansonak a si phawt cun ziang pawlkawm khalah ka tel bannakah cun ka tel ding ti cu ka ruahnak a si. Cun, keimah khalin hlawknak ka sar vivo in ka thei-aw. Ka cangan hmaisapawl le tui calai fehpidan thar tete ka khaikhin tikah zir bet ding ka va nei tam ve ti ka hmusuakaw. Ka zum ban lopi’n Falam Pawlpi,Yangon in 2006 kumah khan Literature Award (Calai Lawmman) in rak pe. Ka lung a awi tlunah zuam sinsin seh tiih thazang in peknak khal a si tiin ka ruat.\n12) Tu thudang lo sut lala sehla, minu hip thei mipa (attractive man) hi mi zo/ziangvek an si?: Nunau mit le thinlung a bangaw `theh lo ding ti cu theih cia a si. Bangaw sehla kan duh mi a bangaw ding ih a buaithlak nasa ding! Curuangah, duhnak (love) hi a thupibik in ka thei. Duh hnuhnu cun an sinak le an ziangkim hi mi hiptu an si `theh.\n13) Mipa hip thei minu (attractive woman) hi teh mi zo/ziangvek an si?: A tlunta vekin a duhtui mit le thinlung a thupibik. A tlangpi thu cun mipa mit cu nunau mit thawn a bangaw lo nasa. Mipa mit ih lang hmaisabik cu “mawinak” hi a si. An thinlung le mizia a `that le `that lo kan theih hlanah a mawi le mawi lo in thu tampi a rak rel man. A lenglam zohah mawi phawt sehla, a nungcang mizia ah cun mipa tamsawn cun “nunau ngaingai, nunau ciahci” (womanly woman) si thei sehla, keimah cun ka duh.\n14) ‘Living together’ system hi ziangtin na hmu? Cawntlak a si tin na ruat maw?:\nHi thu hi a san dangdang ruangih ra cang mi a si thei. Thimnakah, inn san man a khun ruangah mahte san hnakin san `tawmawk a remsawn ih minung, thisen nei veve ti fam cu khua a rei tikah ‘living together’ khur sungah an tla `theu. Kannih Kristian fehpidan ah cun nupi pasal neihawk ti mi cu san (dam) sung hrang a si ruangah, hi mi system cu cawntlakin ka ruat lem lo.\n15) Masturbation hi thil sual a si maw? A poinak le poilonak?: Ka siar ban tawkah cangantu tam nawn cun sualin an ruat lem lo. Minung cu thisen le taksa thawi nung mi, hiarhalnak nei mi kan si ruangah supawk thei lo can khal vei tampi kan nei. Mi duh na lo cing va sualpi rumro (rape) hnak cun a `tha sinsin famteh. Masturbation tuah lo khalin mi hrekkhat cu zanmang ah, lole, thil dang ruang khalin mipa/nunau ti hi amahte a suak `theu. Cui ti suak cun taksa kham, luna cuaici tivek hman a rehter ti a si. Nupa umkhawm khal hi kan duhawk ruangah le cithlahawknak ding hrang lawngah a si lo, a nu a pa in harhdamnak a thlen thei ti a si fawn. A pawinak pakhat an rel mi cu masturbation tuah tam tukpawl cu mah le mah rinngamawknak (confidence) an nei mal ti a si.\n16) San a thlengawk vivo vekin milai ruahnak le pomdan khal a thlengaw ve vivoih, neihawk hlanih sex hman (Premarital affair) hi a poi maw poi lo? A poi/poi lonak san?:\nKristian mit ihsi zoh cun sex cu neihawk hnu lawngih hman ding a si ko. Asinan, na ti vekin san a thlengaw vivo ih relthiam a har zet. Neihawk ti cu sex hmantlang hi a si mai tiih a ruattupawl cun sex an hmantlang hnu, fate an neih hnu ciamciam ih kutsih hman an um. Ziangmaw canah mah duh taktaktu tlangval parih tirhfak tuk fala cu an tlangvalpawl in an ngaithiam lo `theu; in duh ngaingai lo a si ding ti ruatin midang an neihsan thei. Coawk lonakah a can phah. Khatlamah, Kristianpawl in neihawknak kan timtuahdan khal hi khungkhai tuk loin, a awlsam zawng deuhih tuahdan um sehla.\n17) Tlangval hrangah nupi hawldan?: Pakhatnakah, mai hmel duhzawng a si ding (a hawltui hrangih hmel`tha tinak). Pahnihnak, mize `tha le nuncan `tha thei dingih hliakhlai ta ciamciam. Pathumnak, sakhaw nun lamah sakhaw mi (piangthar cingcing si loin sakhaw nun, nunpi taktaktu). Ziangahtile, insungsang nun le falepawl nun kaihruaitubik cu nu an si. Mipa neih le siah zohtu si lo, mah duhtu taktak hmu thei sehla. Palinak, nu le pa le sungkhat thawi lungkimtlang mi si thei sehla. A netabikah, mipa khal nunau khal, thleng a har zet mi, mize thup kan nei. “Neihawk hnuah kan thleng vivo pei cu” kan ti `theu nan, a theih ngaingai lo. Curuangah, a falat laiih a mizia kan lo mi a si ah cun hrial in kan duhzawng hawl thei sehla. (A pawinak cu duhawk hnuhnu cun ziangvek khal kan hmu `tha thluh ih hrial a har lala fawn).\n18) Fala hrangah pasal hrildan?: Fala zate cu an si lo ding nan, fala tampi in pasal dingah sumpai nei deuh an hawl `theu. A `tulnak zawn a um; ziangahtile, mah cawm theitu mipa (pasal) an neih cu an hrangah thil `tha hrimhrim a si. Zu le rit theih thil tham lo mi si thei sehla; ziangahtile, insungsang buainak suaktertu lakah zu le rit theih thil hmangpawl a tel. Mah hnakih nauta si lo sehla, ziangahtile, a tlangpithu in nunau an tar awl deuh `theu ruangah kum a rei tikah iaiawknak a suak thei. Kum bangaw deuh le phei cu tawhawk a tam cuang an ti.\n19) Tlangval hrangah fala thinlung hmin olbikdan phun (3) in in sim aw: Kan Lai thufim in “Fala zulh hrat, Sakhi zulh hrat” a ti vekin duh mi fala cu thlun paih phawt sehla. Pahnihnakah, an sungkua thawn pawl ngaihawk; nupi fate cawm thei ding koih dinhmun hngelhnget si a `tul. A netabikah nunau duhzawngih zei deuh a `tul. (Fala khal an bangw lo lala e, a hrekkhat in “pa” (cian nawn), ti rumro tlangval an duh ih a hrek lala cun “mi ti ciahcite” an duh thung).\n20) Fala hrangah tlangval thinlung neh olbikdan phun (3) in in sim aw: Pakhatnak, mai duh mi tlangval cu ngerh (try) ciamco mai ding a si ko. Pahnihnak, tlangval duhzawng thei ih a duhzawng vekin nun ding. Pathumnak, mi tlautla (ler) tuk si lo ding. (Tlangval ler deuhpawl in fala ler an duh mai `theu nan, khua a rei ih neihawk taktak tikah boruak a rit duh).\n21) Pasal upa tuk le nupi nauhak tuk neihawknak ih a poinak le poilonak?: Thusuhnak ih “tuk” veve an si ruangah a pawi ding tin ka ruat. “Tuk” ti hin ziangtlukin an thlauaw ti ruah ding a um. A ‘upat tuk’ ah cun ‘nauhak tuk’ thaw cun harsatnak tampi an nei ding. Sex ihsi thawkin thil dangdang khalah harsatnak a um thei. Cuitlunah mipa cu upa tuk khal sehla, fate neihnak (ci) a nun thotho ruangah kum nauhak tuk hnen ihsin fa tampi a nei ding ih insungsang cawmawknak lam khalah harsatnak a um tengteng ding.\n22) Nupi upa tuk le pasal nauhak tuk neihawknak ih a poinak le poilonak?: A tlun ta vek a si ko. A pawi thotho tinak a si. Ziangahtile, nupi tar tuk cun fate a nei thei nawn lo ding ti a fiang zo; a pasal in fate neih a duh ih an nu ih aneih thei nawn loah cun buainak a suak mai ding. Cuitlunah, nunau cu cak lo deuh an si tikah pasal nauhak tuk thaw cun an thuhai a rualaw thei lo ding. Nunau in a pasal nauhak tuk, thazang cak `thel`thel duhzawng a thlun thei loah cun a pasal cu khawdang a tang lo ding ti rel ban a si lo. A ler tiih mawhsiat ding khal a si lo; a mawh lo titlak a si. Curuangah a ‘tuk’ veve cu a `tha lo tinak a si.\n23) Cathiam le cathiamlo neihawknak ih a poinak le poilonak?: A pawinak le pawi lonak a um. A pawinak cu pakhat le pakhat bawmawk an `tul canah bawmaw thei loin an um. Ca rung, ca ra, pasal um lo sungih thu pawipeng a um tikah cathiamtu lawnglawngih ti ding cun a buaithlak deuh. Khatlamah, cathiam veve nei-aw lakah a remaw thei lo nupa an tam zet ve. Ziangahtile, ‘thiam” le ‘thei’ an ti-aw veve ih “zodeuh” ti thinlung an pu duh zet.\n24) Phunhnam dang thawi neihawknak ih a poinak le poilonak?: Phun hnam dang kan ti mi hi ziang tiang a huap ding! Laimi le Laimi lak khalah hnam fatete kan um ih cuteh a huam maw! Thinlung kauzawng in mi hmuahhmuah hi phunhnam pakhat (Adam cithlah) kan si `theh, thleidangaw ding kan um lo ti zawngih ruah cun a pawi lo. Khatlamah, aw-an ihsi thawkin nunphung bangaw lo neihawk cu mai phunhnam te thawi neihawk hnakin thuhla a tam cuang a si ding, “Mai phunhnam ngaingai lo hi cu” a titu an um ruri. A tlangpithuin fate cu nui lamah an luang duh cuang. Nu an fim viau loah cun pai lam sinak cu nuam teten a cemral hrethro ih thlah hnih, thlah thumah cun cuvial a si ko.\n25) Biaknak bangawlo neihawk hi Bible in a dawn ti cu kan thei cio ko. Asile an nupa in ‘mah le biaknak cio zalenzet in kan be veve pei, kan fate khal anmai duh mi mi kan beter pei’ tiah rualremnak an tuah a si le teh? Cuti an rualrem thei ngaingai ah cun a pawi lo kan ti ke. Asinan, a tamsawn ah cun rualrem taktak a har a si ding, sakhaw biaknak bangawk lo ruangih buainak a tawng mi insungsang hmuh ding an um `theu.\n26) Mipa hrangah kum ziat hrawng hi si innsang din (nupi nei) dingih thabik can?\n‘Nupi ka nei lo lawlaw ding’ ti ceng loah cun kum 30 leng cu lan lo sehla a `tha.\n27) Minu hrangah teh kum ziat hrawng khi si pasal nei dingih thabik can?\nZirnak le thil dangah laklawhnak a um lem loah cun kum 20-25 hrawng hi a rem bikin ka thei.\n28) Duh mi thawi co-aw ngah lo pawl hi a hlan vek tlukin midang an va duhdawt sal thei kem? Hinah hin mipa le minu an bangawklonak teh a um maw? Duhdawsal thei ding. Co-awk lo ruang hman si lo, thihsanawk hmanah mai nupi/pasal hngilh ih nupi/pasal thar thawi nuam tuk an um ko.\n29) Lungkuainat tuar (Grieving Period) sung hi ziangtluk hrawng a rei theu? Mipa le minu hi an lungkuai sung a bangaw ko maw? Mipa hnakin nunau hi an tuarfai deuh an ti cuteh. A rei lam cu ka thei lo. Mipa hi an zuau deuh ti a si. A nguk (tap) hruihro hman an um; nunau hnakin mipa an `tah a bendeuh an ti.\n30) Nupa thenawknak sanbik hi ziangpawl an si? A san a bangaw lo cio ding. A tir ihsi duh-aw cia lem lo, sungkhatih remtuahcawp, lehhnu tiang duhaw thei ngaingai lo an um thei. Duhaw cia ih nei-aw ah cun nunau khal mipa khal nun hlothlau (mipa/nunau dang parah, sumpai lamah tvp) le sungkhat thawi remawk thei lo ruangah a si deuh bik.\n31) Nupa an thenawk tikah pasal ih mawh maw nupi ih mawh a tamdeuh? Mi pakhat parah mawhnak hmuahhmuah `thum a theih lo ding tiah ka ruat. Mawhnak zawn an nei veve lo ding maw!\n32) Nupa thenawknak a mal sinsin theinak dingah ziang a tul? Pakhatnak, Pathian thuih `thumaw nupa si thei sehla. Pahnihnak, nupi/pasal neihawk hi sumpai, neih le siah ruangah si loin duhdawtnak ruangih neihawk si `theu sehla. Pathumnak, nupa nun hi dam sung daih zir ding a um ih mai nupi/pasal duhzawng theih tumih zirawk vivo ding. Neihawknak famkim (perfect marriage) hi leitlunah a um thei lo, harsatnak kan tawn khal le a pahtlangdan hawltlang thiam sehla.\n33) Nupipawl in thei sehla na duhsak mi pasal ti lungawidan thupibik pathum in in sim aw. Nupi ~Tha`thum ka ngan laiih thinlung lam thuhla zirthiampawl ih hmuhsuah mi (an ngan mi) ka vun mang. Pakhatnak, mipapawl in sex lamih lungkim tawkih um an duh. (An tlin taktak lo khalle nunau lam ihsin harsatnak a pe ding a si lo). Pahnihnak, mipapawl in ngaisan (admiration) an duh. Mai pasal ngainep le ziangih siar lo hi mipapawl in an hua tuk ti a si. Pathumnak, mipa sungkhat thawi remawk. Mai pasal sungkua ngaihsak lo; cui sapbai-ih relsia/sawisel ringring nupi hi an pasalpawl in an thilungten an ngaina thei lo. Curuangah, nupa nun (insungsang) lam thu nasa zetih zingzawitu Cecil Osborne cun, “Na pasal in a sungkhat unaupawl a sawisel rero hmanah rak tel ve hlah. Na rak relpi ciamco ah cun a sungkhat lamah a thinlung a hersal thei” a ti.\n34) Pasalpawl in thei sehla na duhsak mi nupi ti lungawidan thupibik pathum in in sim aw. Pakhatnak, nunau ih `tulbik mi cu anmah duhdawt ih ngaihsak. Pahnihnak, pasal rinsantlak le pathumnakah, anmah cawm le zoh`tha theitu an duh bik.\n35) Position dangdangih nupa sex hmantlangnak in a suahpi mi rah sia le rah tha pawl? Mai nupa karlakah cun lungkimtlang mi position pohpoh a pawinak a um ka zum lo. Asinan, pakhat khatin amai duh mi position lawnglawngih umtlang tum in, a nupi/pasal in a rak remtipi loah cun a `tha lo thei. Lungkim tlang mi position ih umkhawm tluktu a um lo. Theihthiamawk veve a `thabik.\n36) Sex Education hi ziangtin na ruat, tul na ti maw? Tul na ti a si le khui hmunah ziangvekin ziangvek tiang zirhawk ding a si? Kan Lai `tawngah “zahmawh” kan ti ih rel zarhah kan ruat; cuticing cun, sex hmang lo nupa a um theih fawn lo. Sex Education hi thiam zetih zirhawk cu kan `tul cio in ka hmu. Khatlamah, hmuh ding le zoh ding a phunphun a suah tikah luar tukin kan fehpi lala. Ram `thangsopawl ah sex thianhlimnak cu zalen tukin an hmang lala. Kum zabi 20-nakih thil thleng maksak pakhat cu sex revolution an ti hngehnge.\n37) Pasal ih minu dang ngai san (Extramarital affair) a um theu mi hi ziangruangah a si? Tamdeuh in in sim aw. A san dangdang a um thei. Pakhatnak, a ler hrimhrim ruangah. Pahnihnak, a nupi parah lungkimnak a hmuh lo ruangah. A hnuk a ciap ngah lo a si thei. Pathumnak, a umnak hmun le ramin a zir ruangah. A sullam cu nupi loin khual a tlawng rei khal a si thei, an nu tel loin nunau dang thawn an kawmaw tuk khal a si thei. Culo tal le, ralring cia loih cang pang sual khal a um thei.\n38) Nupi in mipa dang ngai san mi hi teh ziangruangah a si theu? Pakhatnak, a ler hrimhrim (mipa a duh hrimhrim) ruangah a si thei. Pahnihnak, a tir ihsin an pa a iai cia a si thei. Pathumnak, duhaw cingih rak nei-aw an si ko nan, an pai hnen ihsin diremnak a ngah lo ruangah a si thei. Thil cang thei leh mi cu, khualtlawn suhsohnakah mipa thawi umtlang a tam ih cu mi ruang khalin sex hman duhnak tiang a thlen thei.\n39) Nupi/pasal sawn damlo (sex hmangtlang thei lo) ruangah a pakhat in extramarital affair a commit (or) nupi/pasal dang a neih san mi hi teh mawhthluk theih a si kem?\nReldan thiam a har zetin ka thei. Nupa cu ziangvek harsatnak a thlen hmanah duhdaw aw in dam sung kilkhawiaw ding kan si kan ti nan, hivek dinhmun taktak a thlen tikah cun mawhthlukawk theih khal a si lonak zawn a um ve.\n40) Bible in a sian mi nupa thenawknak hi ziangvek case ah a si? Ziangvek sualnak ruang khalah Bible cun nupa `thenawk a siang lo. Nupi uire (mipa uire kan nei lo mawsi) hman mipa hrekkhat cun an pawmrem theisal ih fak an um nasa. Thil harsa zet a si ding nan, cuvek mi cu ngaisan an um nasa in ka thei.\n41) Nupi dang a neitu ding pathlawi le pahmei pawl hnenih na cah ta duh mi?\nA hnuaita thawn sang kawp sehla. Pathlawi, nuthlawi si hi a san dangdang ruangah a si `theu. Vanduainak ruangah mai nupi/pasal ih thihsan ruangah a si thei fawn. Curuangah, nunau le mipa neihawk (nupa umkhawm) tlukih thil sunglawi a um lo; mai nupi/pasal tluk hnem theitu dang an um lo. A cang thei a si ah cun tar hnu khalah mai tawkte nupi/pasal hawl `ten`to ding a si. Nu le pa karlak nun tlukih sunglawi a um lo. Pitar/putarpawl in anmah zohtu/hnemtu an `tul sinsin. “Putar/piter tete ih pasal/nupi loih um thei lo” ti ding an si lo, an `tul sinsin ti’n ka ruat. Nupi/pasal kan tuamhlawmawk vekin fate khalin nu le pa kan tuamhlawm thei ngaingai lo, kan hnem thei fawn lo.\n42) Pasal dang a neitu ding nuthlawi le nuhmei pawl hnenih na cah ta duh mi?\n43) Bible in fatepawl kha nu le pai’ thu ngai dingin a cah ih nupi pasal thu ah teh ngai thluh ding a si maw? Fate in nu le pai’ duhlo mi a duh a si le teh ziangtin a tuah pei?\nNu le pa sawn an thupi. Duhnak ti mi cu a dan a dang tuk, thil dang vekih tah theih a si lo. A can theiah cun fate thawn reltlang hmaisa sehla, nu le pa in an duhpi thei lonak san tiangin relpi sehla. Cui an duh thotho ah cun nu le pa sawn kha `thumawk ding a si. Pawngpa duh loih duh lo mai ding a si lo. Rawnawkkhawm derhdo tluktu a um lo.\n44) Tufangih na tuah/tuan mipawl: Tufangah hin Kawhhran hmangin Pathian in `tuanvo i pek mi cu Kawl ram sung (a hleice in Myanmar Council of Churches –MCC) hnuaiih Bible tlawng pawlkawm “Association for Theological education in Myanmar-ATEM) ah zungah 2009 ihsin hlawlengin ka `tuan. ATEM hnuaiah Bible tlawng 34 kan nei. Kan sungten Sanchaung, Yangon ah mi innkhan sangin kan khawsa. Kum hnih sung ka `tuan zo ih tuihnu kum 3 hrang (2013) tiang `tuan peh dingin in hrilsal. Kan hnabik cu Bible tlawngpawl `thansonak ding, a sungih `tuantu (faculty) pawl sang sinih an zir theinak ding lamzin hawl le Bible tlawngih `tuan lo, Pastor me Ministerpawl hrang khalah an `thathnemnak ding hawlpi in workshop le seminar tivek tuahsak a si. Ram sung Kawhhran le ram leng ihsin `tuanpi dangdang thawi `tuantlang a si tikah ram leng lamih feh phahphah a `tul.\n45) Sim duh mi na neih lai mi?? Ka lung a awi. Ka ruah dah lo mi tete thu `tha`tha in sut ih diriam ko ka lo san thei lo hmanah keimai lamah hlawknak ka sar phah. CT parah le hi thu a rak siartu zate parah ka lung a awi ngaingai; lungawi thu ka sim.


Mandalay Buainak thu ah Singapore cozah ṬongSuak | Falam Online Media\nMandalay Buainak thu ah Singapore cozah ṬongSuak\n“Myanmar Ralkap cozah in remdai zetih duhphorhnak neitu mipi pawl meithal thawn a kap ciamco cu ngaithiamtheih a si lo” ti`n February 20, Mandalay buainak thu ah Singapore’s Ministry of Foreign Affairs (MFA) in Kawl ralkap pawl a dem hai.\nFebruary 20 ah ralkap ukhruainak dodal in le CDM thawn pehpar in Mandalay, ကမ်းနားလမ်း Lawng mual ih duhphorhnak neitu mipi cu ralkap le palik in ṭhekdarh tum in cereknung, rubber cerek le mitthlitlak bomb thawn an naui ih minung 30 luan hliamhma tuar in mipahnih an thi.\nSingapore says use of lethal force in Myanmar against unarmed protesters ‘inexcusable’ after deaths reported https://t.co/TEdgEiTTaq pic.twitter.com/2xfVN6UeVN\n— CNA (@ChannelNewsAsia) February 20, 2021\nMandalay ih buainak thuthawn pehpar in Singapore’s Ministry of Foreign Affairs ṭuanvonei mipakhat cun “Hliamhmatuar, mithi um lo dingin le remdaihnak um thei dingin ṭuanvonei pawl in hmalaknak an nei lohli a ṭul”.\n“Party tintian khalin ramsung ah remdaihnak umsal dingin lamzin an hawl ṭul ih thihnaisuak le a hrang zawng siloin lam tluangmi uknak hlanawk danding khal an tawlrel a ṭul a si” tiah CBD hnen ah a sim ih “cuti a si lo le rampi hrang ih a rah suah dingmi hi a duh um lo zet ding” a ti.\nMyanmar ramsung buainak a sosang vivo ruangah Singapore Ministry of Foreign Affairs cun Myanmar ram ih um a mipi pawl a seherh zetih khualtlawng sukso lo dingin le mahle umnak inn cio ah him thei bikih um cio dingin thuthannak a nei.\nSingapore ram hi UN pi rorelnak ah February 1 ih rampi thuneihnak latu Kawl ralkap hi hremlo dingih vote thlaktu ah a tel ve. Nan, netahnu in ralkap ukawknak dem deuh vekin leitlun ramtin hmai ah a ṭongsuak leh.\nCumi thu ah ruahnak phunphun a suak ih Maynmar mipi tamsawn cun Leitlun rampi cang pawl ih dem ding a ṭih ruangah a mawinak men in an ṭongmi a si tiah an zum a si.\nSingapore says Myanmar situation 'alarming', but no need for broad sanctionshttps://t.co/K9N318BeYY\n— Yahoo Singapore (@YahooSG) February 16, 2021\n← Mandalay palik le ralkap in Duhphorhnak neitu mipahnih kap that\nYangon : Palik vaktawi pawl in Zaan thim hnu ah Mipakhat Kap That →\nYangon ramṭhen, Hlaing Tharyar myo ah Martial Law an phuang\nMay 5, 2021 Ni Hnem Sung 0\nMalaysia ihsin Myanmar ih kuat kir mi mipum 1000 luan cu Kawlram ah thleng fel zo\nFebruary 27, 2021 Ni Hnem Sung 0